Breur ar miliner - Anjela Duval\nBreur ar miliner\nDao ! Dao ! war an nor… Aet ‘oa an dud da gousket ur pennadig a oa. Va zad, hag a gouske evel ur broc’h kerkent ha gourvezet en e wele, a zihune ivez gant an disterañ trouz. Ur harzhadenn gant ar c’hi, ha setu eñ kerkent war evezh, dihun-mat. Hag ouzhpenn, netra na rae aon dezhañ nag en noz nag en deiz. Un nozvezh ‘ta ‘oa dihunet a-daol-trumm gant dao-dao war an nor.\n« Piv ‘zo aze, emezañ ?\n— Me, eme ur vouezh er-maez.\n— Piv ? Me ?\n— Breur Job ar Pont-Kozh. Kollet va hent ganin.\n— Breur Job ar Vilin ? Gortoz ‘ta neuze ! »\nHa va zad da wiskañ e zilhad, ha da zigeriñ an nor… Ur pikol gwaz ‘oa eno, dianav d’am zad.\n« N’anavezan ket ac’hanout, a lavaras.\n— Breur on da Job ar Pont-Kozh.\n— Pehini ‘ta, eus e vreudeur, neuze ?\n— Pier, an hini yaouankañ, emezañ.\n— Poseve, eme va zad. Mil bell zo n’am eus ket da welet. Met kemmet out kalz, a gavan, avat. Gwir eo, ur bugel ‘oas ken p’on-me bet divroet. Met penaos ‘ta ac’h eus kollet da hent dre amañ ?\n— Feiz, emezañ, me n’on ket bet alies war ar roud-mañ. Me ivez zo bet divroet… M’ho pije ar vadelezh da ziskouez an hent din mar plij. Me ‘gred on tost d’ar rinier. »\nVa zad ‘oa mignon bras da Job ar Vilin, bet savet gwechall kichen-ha-kichen, du-hont e Tonkedeg. Ur ribitailh vugale ‘oa. Koulz en eil ti ‘vel en egile. Pep hini, deuet en oad, ‘oa bet aet da heul e chañs du-mañ du-hont. Ur joa vras ‘oa bet evit an daou vignon ‘n em gaout un deiz adarre amezeien, o bugale bemdez o c’hoari hag o vont d’ar skol asambles, da vihanañ pa oant erru bras a-walc’h. Rak d’ar mare ma gomzan amañ, n’ae hini anezho c’hoazh d’ar skol. Setu pa lavare an den-mañ ‘oa breur da Job ar Vilin, daoust ma na gave ket ennañ ar Pipi vihan en devoa anavezet du-hont e Tromorvan, ‘oa prest va zad da vont d’e ambroug kerkent war-zu ar Pont-Kozh, dre an hent-karr a gouezh war hent Tregrom nepell ouzh ar vilin.\nTeñval ‘oa an noz, ken teñval ha noz Meurlarjez. Elumiñ ‘reas ‘ta va zad al letern ha da gas Pipi war-draoñ. Na rae ket kalz kaoz, hervez, gant va zad. Berr-ha-berr a responte d’e c’houlennoù. Erru e korn ar pont, e-lec’h ma tibouk hent kozh Tregrom evel ma vije o tont a bennbouell eus ar C’hozh-Varc’had, a lavaras ar Pipi da’m zad : « Bremañ va den mat, emezañ, a welan sklaer va hent, n’hoc’h eus ket ezhomm da zont hiroc’h ganin. Trugarez deoc’h. » Hag e serras start e zorn da’m zad, ken a soñje ez ae an eil biz en egile, emezañ. ‘N ur retorn a rae va zad ‘bep seurt soñjoù : « Iskis eo memestra, pebezh kemm a zeu en den pa sav. Biken n’am bije anavezet breur yaouankañ Job en den-mañ… »\nBihanik ‘oan c’hoazh pa vezen kaset gant mamm da c’hervel va zad d’e bred. Gwechoù all ivez, moarvat evit difoarañ diouzhin ur momed, a lavare din : « Kae gant Tata bremañ, bugel, er park-mañ-park emañ, ha kas “Medorig” ganit. Tata ‘vo stad ennañ. » Hag ez aen gant va c’hi du d’ober ur c’hrogad latinat en-dro da’m zad. Er c’heit-se, mamm he dije peoc’h. Met ma vije va zad o labourat er parkoù an tu all d’an hent bras avat, ne vern pegement ezhomm e vije da vont d’e gaout, na voe mann d’ober ganin. Re a aon am bije o treuziñ an hent bras en askont da baotr ar givri. Hemañ ‘oa bet o chom ur pennad e Beg-ar-C’hrav ‘n ur c’hozh ti dirapar. ‘Oa ket diwar saout ar vro-mañ, e-giz ma lavar Tregeriz, ‘ouie ket a vrezhoneg. Bet ‘oa, hervez, implijiad hent-houarn, met ken didalvez ‘oa ken ‘oa bet roet e gont dezhañ. Bremañ ‘veze bemdez o vesa e loened en hent, div pe deir c’havr dreut hag un dañvadez laouret. Eñ da vihanañ e veze en hent, rak e loened marnaoniet a lamme alies a-gleiz hag a-zehoù ‘klask o zamm brif e parkoù an dud. E wreg n’oa anavezet ‘met dindan an anv « Signon ». D’ar mare m’oan-me bugel, holl vaouezed ar vro a douge koefoù, koulz lavaret Sul-gouel-pemdez. Houmañ, itron paotr ar givri-mañ a veze atav en he fenn diskabell, en e « signon » gouez d’an dud. E-giz-se he devoa tapet al lesanv « Signon ».\nAr pezh a ra din kaout soñj outi eo ma komze galleg. Ha neuze o vezañ ma veze gwisket e mod kêr : na davañjer, na koef, na mouchouer, na pelerinenn. Ul lostenn verr d’he brozh hag ur « c’harako » evel ma lâre mamm. Diwezhatoc’h am eus bet klevet eo-hi, hervez, eo a veve he fried, pe ar seurt a oa, paotr ar givri, gant he buhez diroll. ‘Bep seurt micherioù zo war an tamm pri-mañ. Un tammig plac’h dister ha kuñv da welout edo. Eñ, paotr ar givri ‘oa er c’hontrol kontet un den drouk-kenañ hag an holl a zisfie outañ. Ha, sur on, an deiz ma voe skampet « Signon » hag he lakez eus ar vro ‘oa stad vras en holl mammoù ha priedoù ar c’hontre… Adalek neuze avat, me n’am bije ket aon o vont betek ar parkoù pellañ eus ar gêr gant va « Medorig », pa na oa mui dañjer da gejañ gant Paotr ar givri…\nAn deiz war-lerc’h ma oa bet breur ar miliner o c’houlenn hent ar Pont-Kozh, edo dichañset da’m zad mont da labourat tost d’ar vilin. Gwelout a reas Job ha sevel a reas kaoz etrezo a-zivout an darvoudig-se.\n« Aet eo da vreur d’ar gêr ? ‘Oa ket abred dec’h da noz o vont d’az kwelout avat ! eme va zad.\n— Va breur ? eme Job.\n— Damen ya. Da vreur ‘oa bet du-mañ dec’h da noz o c’houlenn an hent. Dampred, eme va zad, me n’am bije ket anavezet Pipi ken, dont a ra cheñchamant en dud memestra !…\n— Met, eme Job, Pipi n’emañ ket dre amañ, ha n’eo ket bet pell zo ouzh va gwelout. Te a laka ac’hanon gwell estonet avat.\n— Asa ! eme va zad. Me zo muioc’h estonet ganit c’hoazh sur ! Peogwir am boa degaset anezhañ betek korn ar pont, aze. Moarvat n’eo ket aet war e benn er rinier evel-kent da c’hras Doue ?… O ! e-sell ‘oan end-eeun da vont betek ar vilin met n’oule ket ez ajen pelloc’h.\n— Ma ! biskoazh kemend-all ! Met pa lavaran dit ur wech ouzhpenn, du-mañ n’eo ket bet. Daoust piv eo ac’h eus kemeret ‘vit va breur, emichañs n’eo ket ur « seblant » pe un teuz edo ?\n— Evit komz a rae ‘vel un den bev-buhezek bepred, da vreur Pipi, emezañ, ‘oa, ha me ‘lavar dit en doa buhez ha nerzh en e izili, rak gwaskañ kaer ‘rae din va bizied ‘n ur stardañ va dorn, sur !\n— Hag a oa petore stumm den ‘ta neuze ? eme Job. »\nHa va zad da reiñ an tres-ardamez outañ da Job. Hemañ ‘oa krog da c’hoarzhin gant korn e c’henoù ‘n ur chench tu d’e chik-butun.\n« Dal ‘ta, emezañ. Dont a ra un tamm sklêrijenn din war gement-mañ. Me ‘gred, ya, a anavezan al labous-se, hag e gwirionez n’eo ket gevier tout ar pezh en deus kontet dit. Rak un tamm eo breur din ‘vel-just, miliner eveldon eo. Hennezh, me ‘barife, eo Pipi… ha me oar da belec’h ‘oa o vont. N’eo ket amañ sur, da Veg-ar-C’hrav, ya. Hennezh zo un ostiz da “Signon”. Kollet en devoa e wenodenn marteze o klask troc’hañ berroc’h. En ur c’houlenn an hent d’ar Pont-Kozh ‘oa barrek goude peogwir ‘oa ken d’ober ‘met pignat gant ar c’hrav gozh. »\nVa zad ‘oa chomet batet o klevout an doare-se. Rannet etre ar fent hag ar fulor.\n« Ma ! emezañ. Biskoazh kemend-all memestra !… Sevel eus va gwele a-greiz an noz, ha mont gant ar gouloù hag al letern da ziskouez an hent da seurt lamponed da vont da welout “Signon”… Leusk hardizh ! ur wech on tapet met gwell fin a vo an neb va lakaio da sevel ken d’e ambroug davet al litresenn-se, pa lâran. »\nJob a c’hoarzhe, n’eo ket hep mar gant un taol ken fentus all, hag o klevout va zad o salmenniñ. Ha mamm ‘ta ! Me avat n’am eus ket soñj eus an istor, re vihan ‘oan. Met alies am eus o c’hlevet o kontañ. Ya, mamm, sur, a rae goap eus va zad. Ha pa harzhe ar c’hi e noz a lavare dezhañ : « Poent eo dit klask da letern, aze zo unan bennak o klask an hent da di “Signon”. »


Lies testenioù - Tiegezh Santez Anna\nPublié le 1 septembre 2012 par Tiegezh Santez Anna\n* Lies testeni *\nAze e kinnigomp deoc'h un nebeut testenioù bet skrivet gant an dud a-zivout ar pardon bet buhezet ganto hevlene e Lann-Anna d'an 22 a viz Gouere, en enor da Santez Anna. Kement-se a servijo dimp evit magañ hor feiz endev, hag evit ivez kas hor gourc'hemennoù da santez Anna.\nBennozh Doue deoc'h holl !\nIci quelques témoignages reçus après le pardon à Lann-Anna le 22 juillet 2012. Ces choses nourrissent notre foi et nous aident à remercier sainte Anne. Merci à tous.\nDoue d'ho pennigo,\ntrugarez evit ar pardon 2012 !\nTiegezh santez Anna a zo aet ur c'hammedig war-raok c'hoazh!\nKempennet brav an dachenn hag an heol a bare lirzhin!\nBreurel eo bet an aergelc'h hag an darempredoù gant an dud.\nEvit an Oferenn, plijet omp bet pa voe kelaouet gant Benead e klote hon doare da gomuniañ gant ar pezh a vez goulennet gant ar Pab (ha tud all o deus lodennet an hevelep levenez da geñver an dra-se). Plijet ivez gant prezegenn an Tad Pêr-Nikolaz, a oa he danvez un diverra eus galvidigezh TSA. Mankout a rae koulskoude kantik an digoradur a veze kanet gwechall: "Deomp holl en ur gevred"!\nBennozh da Zoue dre santez Anna!\ntraduction en français: cliquez ici\nEvit ma c'helo, start 'm boa kavet kuitaat Lann Anna. Kontant 'vijen bet o plantañ un deltenn ha chom pelloc'h en o-serr evit flapiñ en ur zebriñ hag en ur evañ traoù lipous, evit pediñ gant kred hag a-galon hag a-unvouezh Santez Anna, Mari, an Aotroù hag hor sent.\nHollgaer e oa al lid gant an Tad Pierre-Nikolaz hag ar feizidi troet holl war-zu an Hollc'halloudeg.\nTrugarez da Santez Anna ha Lann Anna evit an devezh kaer-se tremenet asamblez.\nGras al lec’h\nAn eil gwezh eo e vez lidet pardon santez Anna e chapelig Lann-Anna. En deroù e veze aozet al lidoù war an dorgenn e chapel sant Mikael, ha div wezh, da-geñver donedigezh an Ao. Eskob Madeg, e-barzh iliz parrez Roudoualleg. Ne oa ket tu d’ober mod all rak ne oa ket echu al labourioù war chapel santez Anna, an tredan pergen en dibenn.\nKement-se evit lavarout n’eo ket kenkoulz lidañ pardon santez Anna e ne vern pe santual. Skuilhañ a ra an Aotrou Doue E C’hras pa gar hag el lec’h ma kar a-dra-sur, met hervezon ez eo pouezus ivez al lec’h, an egor benniget ha kensakret e-sell da bediñ dre hantererezh ur sant bennak. Disheñvel eo santelezh ur sant diouzh hini ur sant all... Heñveldra en ur mod evit al lec’hioù ma “kouezh” ar grasoù bet goulennet dre erbederezh ar sent enoret enno.\nE chapelig Lann-Anna ez eus eta ur seurt aergelc’h neñvel a c’heller buheziñ dindan ar volz c’hlas steredennet, gronnet gant sent hor bro-ni, hag a-dal da zelwenn hor paeronez vat santez Anna. Evel-just emañ andon ar Vuhez Nevez er C’hrist Jezuz, met amañ e vourr tremen, d’he reiñ dimp, dre zaouarn E vamm-gozh.\nDa zeiz ar pardon em eus klevet c’hoazh unan bennak o c’houlenn perak e laka santez Anna he biz war he diweuz, war ar werellig... perak ez eus bet lakaet ur c’hoef war he fenn... Re all a oa fromet o komuniañ daoulinet ouzh an daol-Bask... Dihuniñ a ra ar chapel-mañ ar meiz hag ar galon da resev ar Spered Glan. Digeriñ a ra hent an avielerezh nevez.\nBennozh da Zoue ivez evit an ezañs bet arveret e-kerzh al lidoù. Divaskell kreñv eo da zougen ar bedenn da lein an Neñv. C’hwezh, livioù, sonioù... Nag aes eo treiñ hor c’halon war-zu an traoù santel !\nPrizet ‘m eus kalz ivez prezegenn an tad Pêr-Nikolaz en deus gouezet savlec’hiañ splann ar sevenadur hag an hevelebiezh en hor buhez kristen hiniennenel, kumuniezhel ha broadel. Spi am eus e vo embannet ar c’homzoù-se ganeoc’h tu bennak. Trugarez en a-raok !\nLezel a ran ar gaoz da Variannig avat evit a sell ar gwiskamant breizhek. Strivet he deus kalz c’hoazh er bloaz-mañ da grouiñ un en-dro kaer, met amañ e vefe ret kaout ur feizoniour (hag ur barzh !) da daolenniñ an traoù...\nEdon o vont da ankouaat : Gwelet ‘m eus er wezh-mañ ur groaz kaer war he fust. Ha ne vije ket bet tu neuze d’ober ul lidkerzh ouzhpenn ? A-benn bloaz marteze ?\nSetu eta gant petra eo bet tizhet va c’halon (ha va skiantennoù !) e-doug pardon santez Anna ar Vouster hevlene.\nMeuleudi da santez Anna, klod da Zoue ha trugarez d’an holl !\nD'ar Sul-mañ an 22 a viz Gouere 2012, emañ ar chapel dindan paeronez santez Anna ouzh hon gortoz evit ar pardon, hag hi azezet en he skrin a c'hlasved.\nKouviet omp gant ar piñsin diavaez d'en em sinañ "En anv an Tad hag ar Mab hag ar Spered Santel". Evel-se bezet graet !\nDilezel a reomp hon buhez morgousket evit mont a-barzh hor buhez diabarzh. Daoust ha prest ez omp?\nHa mont e-barzh dre ar sakristiri, enni div armel mod kozh, a zegas dimp ar soñj eus hon ebenerion ampart a-wechall. Nann, nann, nann! Aze tamm klemmichadenn ebet, anezhi orbidek hag hiraezus! Sellomp kentoc'h gant evezh ha dedennusted ouzh ar pezhioù-labour kaer-se! Ha n'eo ket santez Anna anezhi a zo o fatronez? Hag hini ivez ar genwerzhourien, ar gemenerien, ar gelennerien, ar vezeien…\nSachet ez omp gant hefrond al lutigoù hag an ezañs kevret, da dreuziñ gouel an Templ. Ha setu-ni e-barzh an nevedan, lec'h ma'z omp gortozet en nec'h anezhañ, gant Santez Anna en tu-kleiz, Mari war he barlenn gant ar Mabig Jezuz ha koulmig ar Spered Santel en e zaouarn, ha gant ar sent kozh tro-dro. Un degemer a seurt anezhañ!\nEvel ur vac'htiernez, pouc'het anezhi gant he dilhad kaer hag he livioù muiañ-karet, emañ ouzh hon gortoz evit kas dezhi un aspedenn , un drugarekadenn bennak, pe un eskemm war boull he c'halon…\nYa 'vat, en devezh-mañ a bardon, e vezomp douget war hent ar birc'hirinerien, dindan ar volz steredennek ha glazik, gant skoazell santez Anna hag hini ar sent kozh ha re hon tiegezhioù.\nDirollec'hiomp er-maez eus hon c'hozh-roudennoù, eus hon nozvezhioù teñval ha doaniet evit dont da vezañ Sklêrijennet gant ar C'hrist Dasorc'het.\nGwerelaouen un deiz nevez eo, o strinkañ evidomp holl. He anavezout, kregiñ enni hag he buheziñ a c'hellimp? Stampañ kaer dre henvinojennoù ar vro gozh santel, bet enoret gant donedigezh santez Anna. Kred enni! Bev anezhi! Mac'htiern ar Roue ez out!\nKrog e-barzh da vanniel! Kemer da vro warnout da-unan! Bez enoret gant ar pezh ez out ha gant ar pezh a zo ennout! An holl deñzorioù a zo ennout!\nSantez Anna, pedit evidomp!..\n…An heol a oa deut d'an emgav, d'ar sul-mañ a bardon e Lann-Anna. Ya, deuet e oa brav pep tra, an dud hag ar chapelig kenkoulz all. Ha petra ne rafe ket an Aotroù Doue evit ober plijadur da santez Anna ha d'he bugale, kozh ha yaouank? Holl livioù gwareg-ar-glav a oa deut da gejañ an eil re gant ar re all, evit enoriñ santez Anna!\nEn em goulmet he doa glasted an oabl tro-dro d'un davañjer, ha pourc'het ganti ivez ur paotr glazik; en em zispleget he doa ar ruzoni war ur sae o tarnijall; plavet en doa ar melenig war ar chupenn mezer gloan gell; en em stummet ha kranet en doa ar gwenn en ur c'hoef evit ur vaouez eus ar vro hag en ur bonedig evit ur bugel; rozik ar bougennoù; ha ar c'hlasted ivez oc'h en em stagañ ouzh delioù ar gwez ha oc'h en em zisplegañ war ar maezioù tro-dro.\nAn dud bihan ha bras en em gavas er chapel evit buheziñ an oferenn lidet gant an Aotroù Pêr-Nikolaz. Marzhusat prantadoù leun a c'hras! Bennozh da Zoue!\nYa vat! Evit gwir, santez Anna a zo bet lidet hag enoret d'ar Sul-mañ! Deuit pe distroit amañ, ar bloaz a zeu! Pe a-raok zoken! evit buheziñ ar Gousperoù, a vez lidet bemdez sizhun, er chapel, dindan sell hegarat ha gwarezus santez Anna.\nTrugarez vras ivez d'ar breudeur!\nBenead, Fulub, Gweltaz\nAbaoe an 22 a viz Gouere n'on ket an hevelep hini hag a-raok, rak o pediñ e brezhoneg emaoc'h aze evel va mamm-gozh bet treuzkaset din ar feiz ganti.\nBennozh Doue ha trugarez deoc'h-c'hwi ho-tri; mont a ra gwelloc'h gant Kristina abaoe ar 24 a viz-mañ, ken galloudus ma'z eo ar bedenn; mar plij ganeoc'h pediñ evidon hag evit Pêrig va gwaz.\nAn Dreinded Santel d'ho miro er Garantez hag er C'hlanded, Santez Anna ar Vouster da bado gant he marzhusat gouel hag an Aotroù beleg Nikolaz da zistroio! Me lavar deoc'h, evel va bugale ez oc'h.\nUr sizhunvezh zo tremenet abaoe ar pardon. O follennata hiziv ar misal kozh, e voe sachet va daoulagad davet testennoù Oferenn ar 8vet Sul goude ar Pantekost, a glot er bloazh-mañ gant hini Sul pardon Lann-Anna. Aze em eus lennet an Digoradur, tennet eus ar salm 48 (47), hag a zo kement-mañ:\nMagnus Dóminus, et laudábilis nimis : in civitate Dei nostri, in monte sancto eius.\nMaodez Glanndour en troas evel-henn:\nHo trugarez, o Doue, a eñvoromp en-dro\ne diabarzh ho Templ:\nevel hoc'h anv, o Doue, ho meuleudi da vont\nbetek harzoù an douar!\nHo torn dehoù a zo leun a justis (10-11)\nBras eo an Aotroù ha meulus-kenañ\nE kêr-veur hon Doue:\nE venez santel a sav en e splannder,\nLevenez an douar a-bezh! (2-3)\nRaktal em eus soñjet e oa liammet gant hon pardon: ul liamm splann anezhañ, a gavan, n'eo ket? Ya, un devezh a Gendruez wirion e oa, ma oa Doue an eienenn anezhi hag a strinke war E Venez Santel, lec'h ma oamp bet kouviet gant santez Anna. Ha n'eo ket ar gendruez damheñvel ouzh ar pardon? Hag ar bareañs stag outi ivez, a-wechoù?\nPardonioù ha pareañsoù end-eun am eus gwelet ha buhezet ennon-me ha tro-dro din, e-kerzh an devezhioù-se eus miz santez Anna, ha pergen d'ar Sul-mañ an 22 a viz Gouere 2012. Ur c'hemmesk pardonioù, bras ha bihan anezho, ha traoù santel all c'hoazh, damguzh e-barzh ar c'halonoù, evel ma vijemp aet gant ar froud birvidik o strinkañ diouzh ar vammenn Santel.\nGwelet 'm eus daou bried penn-ouzh-penn an eil gant egile, doare ganto da gejañ endro an eil ouzh egile. Gwelet 'm eus un den, imoret-fall alies anezhañ, a oa sioulaet en deiz-se. Ur vaouez, ankeniet-mik dre natur, he deus lavaret din en em gave gant ur peoc'h bras en he c'harr, dek kilometrad bennak a-raok degouezhout e Lann-Anna, hag evel ma vije bet o vont d'ar gêr (emañ o chom 120 km diouzh Lann-Anna). Un tamm eus va c'horf-me a zo bet pareet d'an deiz-se. Gwelet 'm eus mousc'hoarzhioù, e-leizh hag hini gwirion anezho! Un nebeud devezhioù a-raok deiz ar pardon em eus pleustret ar peoc'h gant ur breur, en ur droc'hañ un tamm gant emzastaolioù zo (a c'hoarvez evit en em zifenn pe evit tagañ): an doare diskregiñ diaes-se ne c'hellfe ket bezañ graet hep oberataerezh Doue, un emwanadur salvus avat e voe hag am boa kemeret perzh enni. Ur vaouez, ha n'he doa ket gellet dont, a bellgomzas an deiz war-lerc'h evit hon c'helaouiñ e oa chomet o pediñ a-hed devezh ar pardon a-unaniezh ganimp hag he gwaz 'oa deut da vezañ dousoc'h e emzalc'h ganti en un taol. Gwelet 'm eus un den na felle ket dezhañ en em zizober eus e jiletenn ken, en dibenn ar pardaez, evel un dilhad a levenez hag a nerzh, a c'houbeizh hag a wirionez…\nKejet am boa gant ur vaouez da zerc'hent ar pardon Tra ma komzen ganti e c'hoarvezas un dra digomprenus em diabarzh: buan a-walc'h eo deut o tont war-c'horre evel ur balum eus donderio ar mor, va unvanded a vrezhon evel ma n'em eus ket bet biskoazh. Pezh zo dedennus ivez: emaomp ni hon-daou eus broio dishevel eus Breizh, an eil er penn pella diouzh eben hag evel oc'h em vriati en degouezh-ma\nKejet am boa gant ur vaouez da zerc'hent ar pardon. Tra ma komzen ganti, e c'hoarvezas un dra digomprenus em diabarzh: buan a-walc'h eo deut, o tont war-c'horre evel ur balum eus donderioù ar mor, va unvanded a vrezhon, evel ma n'em eus ket bet biskoazh. Pezh zo dedennus ivez: emaomp ni hon-daou eus broioù disheñvel eus Breizh, an eil er penn pellañ diouzh eben, hag evel oc'h em vriatiñ en degouezh-mañ.\nOferenn ar Pardon ha\nPrezegenn an Tad Pêr-Nikolaz :\n« Pardon Santez Anna -... Luc’hskeudennoù »


bloavezhioù 1970 | Korn an dudi\nPosts Tagged ‘bloavezhioù 1970’\nAprès Mai / Olivier Assayas (2013)\nPosted: 6 Genver 2014 in Sinema\nTikedennoù:bloavezhioù 1970, film gall, karantezioù kentañ, stourm politikel, yaouankiz\nAprès Mai a zo ur film gall gant Olivier Assayas deuet maez e miz Du 2012.\nLisead eo Gilles. Engouestlet-tre eo, evel un nebeut kamaraded er stourm politikel (tu kleiz pellañ). Ne oar ket re petra ober eus e vuhez met c’hoant en dije mont da liver.\nEmbann a ra dezhañ e vignonez e rank mont kuit da vevañ e Londrez. Kollet eo un tamm Gilles. Riskloù a gemer muioc’h-mui en e oberoù politikel, betek kaout kudennoù ha rankout en em guzhat. Kejañ a ra ivez gant Christine.\nUr brav a film war ar yaouankiz hag ar bloavezhioù 1970 eo Après Mai (petra ober goude Mae 1968, kenkaz ‘m ho pije ket komprenet an titl ^^). Manifestadegoù, karantezioù kentañ, arzoù, maread “hippie”, drammoù…\nKredabl-bras en deus lakaet kalz ar sevenour eus e vuhez dezhañ ken gwir e seblant an traoù, ken kizidik e seblant bezañ e sell d’eus ar pezh a ziskouezh deomp.\nGwelet e vez o arvestiñ ouzh Gilles hag e vignoned pegen diaes e c’hell bezañ divizoù-zo da gemer e-pad hon yaouankiz. Kavout e hent etre c’hoantoù ar gerent, ar stourm politikel, ar studioù pe c’hoazh ar c’harantezioù da skouer… Da bep hini e tegaso sur ‘walc’h eñvorennoù, disheñvel hervezh an dud.\nSoñj ”zo deuet din en-dro eus ma manifestadegoù lisead kentañ, da vare ar CPE, pa gustumemp c’hoari gant ar jañdarmed o stankañ straedoù Karaz gant poubelennoù e plas mont d’ar c’hentelioù.\nBarrek eo an aktourien yaouank, Clément Métayer (Gilles) da skouer, met dreist-holl Lola Créton. Resevet he deus bet evit he ferzh er film-mañ priz an aktourez yaouank wellañ e festival Cabourg.\nAliañ a ran a-walc’h ar film m’ho peus tro d’e welet.\nAr film-tañva :


Daou skolaer 1910 - Wikimammenn\nDaou skolaer 1910\nTi-moulerez Sant Gwilherm, 1910 (p. 60-67)\n◄ Eur gontaden eus bro ar C’haperien Daou skolaer Filhor Pôlig a Gerzatan ►\nYaouankik e oan c’hoaz pa voen kaset da skolaj Pont-e-Kroaz, da derri va fenn gant latin ha gregach, ha da zastum ar muia ma c’helljen a zeskadurez. En em gaout a ris da veza lakeat, e pep lec’h kouls lavaret, e-kichen an daou vrasa lakepot a oa e-touez ar skolaerien, hag a c’helle kaout neuze c’houezek pe zeitek vloaz. Va gwele zoken a oa etre o daou wele, ar pez ne viras ket ouzin da gousket kloz ha kalet, beteg ar mintin, hed an nozveziou kenta da vihana. Mes arôg eiz de goude, ne oan ken evit serra lagad ebet, gant ar zavar hag ar jabadao a veze bep noz, beteg unnek heur pe belloc’h, gant va daou louarn, o komz eun tammig eus a bep tra, o c’hoarzin krenv, hag o trailha avaloù ken na vije eat skuiz ha kleret o dent.\nEun nozvez, — an dra-man a oa war-dro eur miz goude ma oan deut d’ar skolaj — an daou gomperig en em zilas en o gweleou hep lavaret na grik na ger. — « Sell, sell ’ta ! a zonjis ennon va-unan ; souezusat tra ! Aze ’zo eun dra bennak e gôr ; diwallomp hag e welimp ! » Ha va daoulagad serret kloz-mik, evel pa vijen kousket, e c’hortozis.\nEur pennadig goude, unan eus al lakepoted, an hini brasa, e hano Lanig, bras, mes sec’h ha treudik evel pao koad eur forc’h-houarn, a zeuas da gaout egile etal e wele d’an tu kleiz d’in-me. Ha setu, evel kustum, ar jabadao o vont endro, ha me da zelaou, serret va daoulagad, met digor frank va diouskouarn. — « Laouig, a lavaras Lanig d’an hini a oa en e wele, goude eur zell taolet prim eus va c’hostez, Laouig, me zo skuiz-maro er skolaj ; ne ket eur vuez eo houman. Morse frankiz ebet, ha bemdez a bep seurt traou da zeski, divalooc’h an eil eget egile… Gwelloc’h, kant gwech gwelloc’h eo beza pôtr-saoud, rak hennez, ar pôtr-saoud,\n« Ma rank labourat start, ne zesk evit kentel\nAr gentel-ze avad a dalv kalz a re all ! »\nE lec’h ni, peseurt kenteliou ne feller ket sanka ennomp ? Petra zonjez ? ha ma ’z afemp en noz-man d’ar gear ?… » — « Ya, ya ! a respontas Laouig. Er gear, Lanig, ni a gavo peadra a frankiz a bep seurt hag a vakansou hep fin. Mad ! kerz d’az kwele ha peoc’h ! Warc’hoaz vintin, pa dinto teir heur e tour ar Pont, buhan war zav ha d’ar gear ac’han. Gwir eo, hir e vo an hent, met\n« Piou n’en deus ket kalon da ober labour vat ? »\nEur gerig bennak a voe lavaret c’hoaz, met war bouez ; da c’hoarzin en em lakejont o-daou, ha Lanig a droc’has d’e wele, goude beza strilhet e skouarn da Laouig, oh ! hep ober droug, bezit sur. Skuiz e oan o selaou, hag ar c’housked a gouezas buhan warnon. Antronoz vintin, em c’hichen, an daou wele a oa goullo, nijet e oa an daou labous diouz ar gaoued ! Setu aman penn-da-benn ar pez a zigouezas ganto betek Kemper ha goude zoken.\nKouls lavaret hep poan ebet, Lanig hag ar pôtr Laou a oa pignet a-dreist ar voger, hag en em gavet war an hent bras.\n— « Breman, eme Laouig, dre belec’h e kerzomp ? »\n— « Gant hent Konforz da genta ; goude-ze, ni welo, a respontas Lanig ; ha deomp buan ganti, rak, te oar,\n« Seul kent ez eer en hent, seul kent e tigouezer. »\nBrao e oa an noz, prest an deiz da c'houlaoui ; a-boan ma lugerne c’hoaz ar stered en oabl, pa zigouezas an daou skolaer gant kenta tïez Konforz. A vare da vare eur c’hilhog bennak a gane diwar e c’hlud da zaludi an devez-sul a oa o c’henel ; hag a-wechou chas a harze hag a chalpe war o lerc'h. Deut e oa poent evit paotred Konforz da zilammat er-meaz diouz o gweleou da strilha o c’hoen.\nSkuizet gant eun hevelep pennad bale, great re vintin, ar paotr Laou, eur paotr kof bras, penn teo, ledan eus an a-drenv, a lavaras chomm eun tammig a-zav evit tenna an halan ; ha setu hon daou bôtr azezet dioc’htu war eur penn-moger, evit d’ar glazen beza glebiet-oll gant ar gliz-noz. Laouig a lavare uhel a-walc’h, en eur stoka e viz ouz e gof : « Heman n’eo ket gwall-laouen ; trouzal a ra zoken a-wechou, evel pa zeufe d’ezan c’hoant kaout eun dra bennak, ha ni n’hon deus nemet daou wenneg evit holl danvez ! »\nLanig, evit d’ezan digeri, da zic’henaoui, eur beg ker frank ha… toull-ifern eur forn, a zonje, stouet e benn. Met d’ar geriou-ze e savas en eur c’hoarzin : « Nan, n’hon deus nemet daou wenneg etrezomp hon daou, n’eus forz ! Met pôtred fin omp… ha ma ne ebatomp ket o vont d’ar gear, da vihana n’eo ket friko a vanko da vab va zad ha d’e vignon. Deomp, Laouig, deomp adarre ! »\nE-pad ar c’houlz-ze, e veze gwelet ar sklerijen en eun ti bennak, ha klevet trouz an noriou o tigeri, rak an deiz a zirede d’an daoulamm diouz korn ar Zav-Heol…\n« Du-hont, war gern ar menez,\nDiskenn e strad tenval an draonienn !… »\nDirag ar C'halvar, hon daou skolaer en em gav gant eur c’hoz denig, lemm e lagad, didok, a-boan gwisket c'hoaz, diredet eno, dioc’htu m’eo savet, da zellet diouz pe gorn e c’houez an avel. En eun taol-lagad, Laouig, (atô mignon bras e gof), hen anavez : « Sell, ar marc’hadour gwestel ! » ; ha Lanig a gerz etrezeg ennan : « Abred emaoc’h war zao, tonton Herri. Ac’hanta ! devez brao hor bezo da vont hirio betek Kemper ? Warc’hoaz, mar plij d’an heol c’hoarzin, Laouig aman ha me, ni a c’hoarzo ivez hon daou, hag a fringo da eured va c’hoar ! »\n— « Ah ! ya, da Gemper, eured ho c’hoar ? eme tonton Herri, a zo brao avat ; mes naoun ho pezo a-raok digouezout ha ma karfec’h dont d’am zi da welet va gwestel… rak Kemper a zo pell, ha mat a rit mont abred en hent. »\n— « Deomp d’ar gwestel ! » a respont Laouig.\n— « Ho kwestel, eme Laouig, kement-man a zigas da zonj d’in eus ar pez a dlean d’eoc’h. »\n— « Petra ’ta, paotr yaouank ? »\n— « Eur gwenneg, abaoue ar wech diweza m’eo bet skolaerien ar Pont o perc’hirina e chapel Itron Varia Gonforz… »\n— « N’em eus seurt sonj ebet, eme tonton Herri, mes pa lavaret, e kredan… »\n« Neb a bae e zle\nA zastum leve ! »\nHor pôtred a bren eur gwennegad madigou ha Lannig a ro e zaou wenneg :\n— « N’omp ket pinvidik-mor, emezan, ha ne vo ket tenn d’eomp beza pinvidikoc’h en eur zont en-dro… »\nPenôs da c’houde, tonton Herri n’en dije ket roet gwestel e termen da dud onest evel-se ? — Ne ket gwestel hepken, mes bara gwiniz, eun dorz pemp lur, a brestas d’ezo ouspenn.\nEpad ma tebrent, an tamm a gouezas diouz tre o dent : gwelet o doa o tremen, war hent bras Douarnenez, daou vevel eus ar skolaj, kaset war o lerc’h a dra zur, ha karget d’o distroï war o c’hiz. Hep muioc’h a dreuz, e lavarjont kenavo en distro d’an tonton Herri, ha setu int buhan ha buhan o kemeret hent Poullan.\nAn oferen-vintin a echue er vourc’haden-man pa zigouezjont. War ar blasen, eur vaouez war an oad a youc’he a-bouez penn :\n« Pesked fresk ! brilli ! emaint o vont !… emaint o vont!… »\n— « A ! da belec’h emaint o vont evel-se, moereb ? » eme Lanig.\n— « Da veza gwerzet, va niz !… Brilli ! Dek gwenneg an dousen, marc’had-mat ! Brilli ! Brilli ! »\n— « Ma ! ar pez a chom a vo d'in, eme Lanig en eur dostât. Renkit an diou zousen-ze d’in e-touez ar raden a zo e strad ho paner !… Mad ! va moereb koz, mat pell zo ! Ha brema, deuit ganin d’ar sakristiri, evit ma vo paeet d’eoc’h ho pevar real : me eo mevel nevez an aotrou person. »\nHa Lanig kas an hini goz d’ar sakristiri, goude beza roet e besked da Laouig, bec’h d’ezan en em ziouall da c’hoarzin.\nGoude e oferen, an aotrou person a zo o kovez ; ar c’hloc’her a zo eat da glask penn eus e lein ; an hini goz a jom er sakristiri goullo, e-pad ma 'z a Lanig da skei war kador-govez an aotrou person :\n— « Aotrou, mar plijfe ganeoc'h dont d’ho sakristiri da govez va moereb a zo bouzar ? Na zaleit ket re, rak pell-pell amzer ’zo n’eo ket bet va moereb o kovez : eur zac’hadig a dle kaout en dro-man !\nHa Lanig er-meaz eus an iliz, buhana ma c’helle, hag an aotrou person war-eün d’ar sakristiri :\n« En em lakit war ho taoulin, emezan krenv d’ar vaouez, ma welimp. »\n— « War va daoulin, eme houman ; n’eo ket red emichans ? »\n— « Ya, war ho taoulin… Gwir awalc’h a lavare ho niz yaouank, rak, diouz ma welan, dizonjet ho peus… »\n— « Va niz, eun niz yaouank d'in-me ? N’em eus morse bet na breur, na c’hoar, na tra all ebet zoken eus ar seurt-se… ha penaos neuze ’mije bet eun niz yaouank ? Daoust hag ar veleien a-vreman o deus desket lavaret gevier ? »\nKoulskoude plega ’reas eun nebeudig he divesker, hag hi da c’houlenn dioc’h-tu :\n— « Ha breman ?… »\n— « Breman ?… Grit sin ar Groaz ha livirit : « Ho pennoz d’in, va zad… »\n— « Tra, tra, la, la, eme ar vaouez o sevel prim, ru glaou gant he imour ; awalc’h a vennoziou evit an taol-man, paeët d’in va fesked da genta araog ober d’in kovez. Pevar real d’in ! pe me… »\n— « Pevar real, rei pevar real d’eoc’h ’vit pesked ?… »\n— « Ya, ar brilli eo bet ho mevel o kerc’hat… »\nAn aotrou person eo a baeas pesked Lanig, mes ar vaouez koz ne reas ket muioc’h a gofesion evit-se.\nE-pad ar c’hoari gaer-ze a oa er sakristiri, hon daou gomper a errue dija e Douarnenez. Lanig dioc’h tu en eun ti, ha Laouig war e lerc’h. Eur plac’h, eur penn skanv a blac’h hervez an doare anezi, o digemeras, hag o c’hasas da zibri en eur gambr war laez.\nAr brilli a voe fritet druz-druz ken ma rede an aman warno, evel ma tiver an eol poulladet er boestou sardined. Ar c’hosa gwin eus an hostaliri a voe war an daol, ha meur a voutailh, goloet o c’hof gant ar boultren, a voe divontet. Red e oa echui koulskoude araok ma erruje ar mestr en ti. Setu Lanig ’ta gervel ar plac’h, hag hi ken buan war laez.\n— « Pegement eo ? eme Lanig ; me a baeo. »\n— « Tra, tra, eme Laouig ; va zro-me eo hirio. »\nSetu reuz ha dispac’h etrezo, ma ’z oa red d’ar plac’h laret, evit digas ar peoc’h, tenna d’ar blouzennig verra.\n— « Oh ! nann, eme al louarn fin a yoa Lanig ; skoulmit ho mouchouer war ho taoulagad, hag an hini ac’hanomp a bakoc’h da genta a vo d'ezan an henor da furchal e yalc’h. »\nSetu great ar pez a oa lavaret. Ar paour kez plac’h ! Troï ha distroï a ra dre ar gambr, e-pad ma tisken war bouezig Lanig hag e bôtr Laouig, laoueneat o daou gant eur c’hofad brilli fresk. Troï ha distroï a rea c'hoaz pa erruas ar mestr er gear, hag hi lamma warnan : « C'houi a baeo ! » emezi.\nGwir e lavare : ar mestr a rankas paea ! Evelato, ar plac’h penn-skanv-ze a brenas, en taol-man, skiant ha furnez diwar he c’houst ; rak kaset e voe kuit diouz eun ti e leac’h ma ’z edo en he eaz.\nAraog an noz, hon daou lakepot a skolaerien a zigouezas er gear e Kemper ; e-leac’h frikou, e voe roet d’ezo korden war o ler. Antronoz da greisteiz, Lanig ha Laouig a oe distroet d’ar skolaj ; ha goude beza, en devez-ze, koaniet gant bara sec’h ha kalz… mez, va zaou gamalad a zistroaz d’o gwele, na oa ket bet tommet en nozvez tremenet.\nDirebech kaer int deuet da veza o-daou da c’houde, ha d’an 31 a viz mae, d’ar bloaz war-lerc’h, pa ’z eas skolaerien ar Pont da berc’hirina da di an ItronVaria, Laouig ha Lanig, deuet da onest evit mad, a baeas o dle da donton Herri, marc’hadour gwestel e Konforz !\nAdtapet diwar « https://br.wikisource.org/w/index.php?title=Daou_skolaer_1910&oldid=111044 »\nKemmoù diwezhañ degaset d'ar bajenn-mañ d'an 22 Kzu 2017, da 13:38.


Bonedoù Ruz (2013) - Wikipedia\nBonedoù Ruz (2013)\nUn dornad Bonedoù Ruz o klask manifestiñ en Oriant d'ar 27 a viz Kerzu 2013 e-ser gweladenn ar Maodiern Kentañ gall.\nAr Bonedoù Ruz zo un emsav deuet war wel e Breizh e miz Here 2013 a-enep an telloù lakaet war an treuzdougen marc'hadourezh war an hentoù. Devet ez eus bet gwaregoù houarn savet dreist d'an hentoù gant an izili a wiske bonedoù ruz, diwar skouer tud emsavadeg ar Bonedoù ruz e 1675.\n3 Breujoù ar Bonedoù Ruz\nManifestadeg a voe\ne Kemper d'an 2 a viz Du 2013, ma voe etre 15 000 ha 30 000 a dud;\ne Karaez d'an 30 a viz Du 2013, ma voe etre 17 000 ha 40 000 a dud.\nTolpadegoù dirak ar prefetioù hag isprefetioù gall er vro a-bezh, evel e Kemper (luc'hskeudennoù a-us), d'ar 14 a viz Even 2014.\nE-touez pennoù an emsav e kaver Christian Troadec ha Thierry Merret.\nBreujoù ar Bonedoù Ruz[kemmañ | kemmañ ar vammenn]\nBreujoù ar Bonedoù Ruz a voe dalc'het e Montroulez d'an 8 a viz Meurzh 2014 dirak un 3 500 den bennak. 11 poent goulenn bras a zo bet degaset. A-raok ar Breujoù-se e oa bet lakaet ar Vretoned da zisklêriañ o c'hoantoù (“doleañsoù”) war-eeun pe gant ar strolladoù lec'hel.\nGwareg houarn Sant-Aleustr, un nebeud deizioù a-raok ma voe distrujet gant an tan.\nBonedoù Ruz, war ur pont e Lannarstêr, d'ar 1añ a viz Meurzh 2014.\n↑ (fr) War 7 Info\nAdtapet diwar « https://br.wikipedia.org/w/index.php?title=Bonedoù_Ruz_(2013)&oldid=1931709 »\n2013 e Breizh


Bep bloaz e c’hell deskidi ar c’hevredigezhioù ezel eus DAO tremen ur brizidenn azasaet d’o live. Pal ar priziadennoù evit an deskidi zo kadarnaat ar pezh a zo bet desket e-pad ar bloavezh kentelioù. N'int ket savet gant ur spered barn tamm ebet, met kentoc'h evit lakaat splann d'an dud o deus desket traoù... ha reiñ c'hoant dezho da vont pelloc'h gant ar yezh.\nKinniget e vez priziadennoù evit al liveoù A1 hag A2 (B1 betek 2013). Goulennit gant ho kelennerien da ginnig anezho deoc’h. Moaien zo deoc’h tremen anezho o unan ivez ha goulenn bezañ difaziet gant ur c’helenner. Posupl eo pellgargañ ar priziadennoù amañ dindan.\nDa c'houzout : ar priziadennoù zo graet dreist holl evit an dud o kregiñ gant ar yezh, setu perak emañ an displegadennoù e galleg.


février | 2015 | ur blog eo …\nPublié le 26/02/2015 par Yann-Ber\nAn dud a labour war ar c’helaouiñ, ar politikerezh, an armerzh o deus abaoe pell dilezet o micher evel meur a vicherourion all. Ar re-se ent arbennik avat a labour start bemdez da veuziñ ar boblañs, d’ he lakaat da zisoñjal an tamm denelezh a chom ganti.\nSellout ouzh o fasoù livet evit an abadennoù moederezh pemdeziek ma n’ int nemet ganniaded truezus zo un dismantr da ‘m c’halon. Ar sammad labour a gasont pennek en un hevelep aner a c’hallfe degas kement a gened er bed.\nE keit-se, ur skipailh skolaerezed, er vourc’h, a ra al labour a zlefe an dud-se ober, a zlefe kement den ober, bemdez.\nHa gopret int evit al labour-se ?\nTamm ebet ! O micher zo stummañ izili dister ur yoc’h diboell ha prientiñ an nevid ma teuy dalc’herion ur bed divlaz da zibab an ijinennoù diene mentrezhet diouzh arc’hwelerezh an ijinenn veur na dalvez nemet da askenderc’hañ ur bed dister ouzh dister.\nAr vaouezed-se a ro d’ ar vugale kalz muioc’h eget an elfennoù mibilius empleget gant an dibolitikaat a ren.\nDegas a reont en o labour an tamm denelezh-se n’eur ket deuet a-benn da ziverkañ c’hoazh daoust d’ hon diseblanted. Ober a reont eus ar vugale izili ar geoded. O lakaat a reont da vuhezañ n’ int ket hiniennoù digenvez a ra pep hini diouzh e du ar pezh a c’hell, ar pezh a gar sañset.\nAr vugale zo kaset ganto da verzout eo ken pouezus ar pezh a zegas ur bugel hag ar pezh a zegas pep ezel eus ar gumuniezh. Pep bugel a zeu da vezañ ur skouer, ur skor evit ar re all hogen a c’hell ivez kemer hentoù bac’h, kammigelloù a ranko labour ar re all dirouestlañ.\nUl labour politikaat ha kaeraat a renont, ha n’ eo ket aes pa ‘z a ar bed gwerc’hel a-enep krenn seurt buhezadur brokus ha pinvidik.\nNe vern, derc’hel a reont da gement draig kaer, bresk, souezhus, a eskor eus un hevelep labour gant ar vugale, hep bezañ digalonekaet gant ar morad disterded ma veuzo seurt takennoù kened.\nNag a blijadur kenlabourat gant seurt maouezed kaer, speredek ha brokus.\nBresk ez eont, kaset gant froud an disterded a ren war ar bed, kaerat bagigoù paper pleget o vont drant e-kreiz ar gorventenn keit ma pado un tamm denelezh d’ o c’has war-raok.\nMont a reont, bresk, dic’houzvez eus ar gorventenn ma verdeont. Kalonekausat tud !\nPublié le 23/02/2015 par Yann-Ber\nE Kiruna e tistro an heol en deizioù-mañ,\noabl glas ha koumoul gwenn,\nur bladenn yen entanet holl,\na ziguzh e fri,\nhir ar skeudoù war ar balenn wenn,\nwar-lerc’h ar mizvezhioù diskeud,\nha mont da guzhat trumm\nen erc’h kann.\nPublié le 09/02/2015 par Yann-Ber\nn’on netra eviti,\nnemet un darvoudig\ne-touez miliadoù anezho\nstrewet tro-dro d’ hec’h istor,\nnemet ur pik disoñjet e korn he lagad,\npell eus ar c’hurioù skrivet e diabarzh he malvennoù gant beg mistr an nadoz\nd’ an denelezh derc’hel koun anezho,\nmevel dister, diziouerus,\nskeud he skeud,


Pajenn:Morvan - Buez ar Zent, 1894.djvu/104 - Wikimammenn\nPajenn:Morvan - Buez ar Zent, 1894.djvu/104\n7 a C’houevrer\nsant romuald, abad\nned gant hardisegez eunn abostol. Ar Vretouned a ioa d’ann ampoent enn eur stad reuzeudik, hag ar Zant a lavare d’ezho : « — Mar d-eo reuzeudik ho stad, ne dleit tamall nemedhoc’h hoc’h-unan. Ho pec’hejou hag ho puez fall eo o deuz c’houezet enn hoc’h enep ann tan euz a vuhanegez Doue. »\nSant Jildas a iea ato eur vech ann amzer da enez Houat. Hogen, eunn nozvez m’edo eno o pedi, eunn eal a ziskleriaz d’ezhan n’en doa mui nemed eiz dez da veva. Lakaat a eure raktal kas arc’helou-ze d’he gouent, hag e guirionez, a benn eiz dez goude e varvaz leun a veritou er bloaz 570.\nAr zant-ma ne eve nemed dour. N’e ket difennet eva guin, pe draou all, gant na’z eer ket dreist ar roudenn merket gant Doue ha gant ar rezoun he-unan. Ar pez a zo difennet eo eva re, ar pez a zo pec’hed eo karet re he vanne. Eur vez eo e rafe al loaned mud skol d’ann den e kenver ar poent-ma. Al loaned mud a c’hoar peur o deuz debret pe evet aoualc’h ; ann den, siouaz ! n’her goar ket. O tud, krouet gant Doue dioc’h he batrom hag hervez he henveledigez he-unan, ne d-it ket eta da eva betek beuzi ho skiant vad ! O kristenien, breudeur da Jezuz-Krist hag heritourien euz ann env, ne d-it ket d’en em garga betek ma ne c’hellit mui dougen ho samm, betek stleja ho padiziant er pri hag er vouillenn !!!\nar seizved devez a viz c’houevrer\nRomuald a ziskenne euz a lignez ann duked a Raveenn enn Itali, hag a heuliaz ar bed hag he blijadureziou betek ann oad a ugent vloaz. Evelato pa veze o chaseal var ar meaz, e kreiz ar c’hoajou, e lavare avechou ennhan he-unan : « — Ama avad e ve eur plas brao da zevel eunn ermitach. » P’edo o ren he ugent vloaz, he dad a lazaz eunn den hag a ioa kar d’ezhan oc’h en em ganna outhan divarbenn eur prat. Romuald a oue test euz ar muntr-se, ha petra bennag n’en doa\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/104&oldid=137278 »


Irmgard Möller (pe Irmgard Moeller, 13 a viz Mae 1947 e Bielefeld) a zo un alamanez a gemeras perzh e Rote Armee Fraktion azalek 1971. Kelenner e oa he zad. A-raok bezañ ezel eus RAF e stagas gant studioù alamanek.\nEzel eus RAF[kemmañ | kemmañ ar vammenn]\nEn RAF e oa he ferzh aozañ ha kenurzhiañ kement taol aozet e korn-bro Stuttgart.\nD'an 12 a viz Mae 1972 ez eas Irmgard Möller hag Angela Luther da di ar boliserien en Augsburg. Ganto e oa malizennoù. Leuskel a rejont danvez-tarzh en 3de hag er 4re estaj hag ez ejoint kuit. Da 12e15 e tarzhas ar bombezennoù : gloazet e voe pemp poliser ha distrujet lein ar 4re estaj.\nSoñjal a reer e kemeras perzh en ur gwalldaol all d'ar 24 a viz Mae 1972. Möller a vije bet unan eus an daou zen a laoskas kirri danvez-tarzh enno e diazlec'h servijoù-spiañ SUA e Campbell Barracks e Heidelberg. Lazhet e voe tri soudard (Ronald Woodward, Charles Peck ha Clyde Bonner) ha gloazet e voe pemp soudard all.\nD'an 8 a viz Gouere 1972 e voe harzet ha kondaonet d'an toull-bac'h gant ul lez eus Hamburg. Da doull-bac'h Stammheim e voe kaset.\nBac'het ha klask en em zistrujañ[kemmañ | kemmañ ar vammenn]\nDiwar rentaoù-kont an toull-bac'h ma oa e lenner e klaskas en em zistrujañ (taolioù kontell) d'an 18 a viz Here 1977. Diwar holl izili RAF bac'het d'ar mare-se ez eo an hini nemeti a chomas bev. Soñjal a reer o doa savet un emglev en em zistrujañ en toull-bac'h. Izili all RAF evel Andreas Baader, Gudrun Ensslin ha Jan-Carl Raspe a varvas dre en em grougañ pe dre armoù-tan. Da vare an Diskar-amzer alaman e voe kalz divizoù pa'z embannas an dud a save a-du gant RAF e oa dibosupl en em lazhañ e toulloù-bac'h ken evezhiet. A-viskoazh he deus Irmgard Möller lavaret n'he doa ket klasket en em zistrujañ ha ne oa bet tamm emglev ebet e-touez izili RAF evit aozañ un emlazh a-stroll.\nE 1995 e voe dieubet Möller. E Hamburg emañ o chom abaoe 2006.\n↑ Kurzbiografie: Irmgard Möller - Infos zur Rote Armee Fraktion (RAF)\nAdtapet diwar « https://br.wikipedia.org/w/index.php?title=Irmgard_Möller&oldid=1977160 »


prenestr - Wikeriadur\nprenestr /ˈprẽːnɛst(r)/ gourel (furm vihanaat : prenestrig, liester : prenester, prenestri, prenestroù)\nDigor en ur speurenn/voger a dalvez da aveliñ/sklêrijennañ diabarzh ur savadur\nWar ar gampr ne oa ket prenestr ebet : ... — (Erwan ar Moal, Pipi Gonto, Kemper, 1925, p. 15.)\nLom a welas Job o tremen e-biou da brenestr e di hag a savas ivez d'e dro. — (Jakez Riou, An Ti Satanazet, Skridoù Breizh, 1944, p. 40.)\n... : nepell diouzh kreiz kêr, ur bern logelloù izel ha kuit a brenestr, gant un doenn soul krennveget hag e-dro dezho morianed gant lostennoù gwenn pe c'hlas, ... — (Jarl Priel, Va Zammig Buhez, Al Liamm, 1954, p. 90.)\nSerrit (digorit) ar prenest. — (Jules Gros, Le trésor du breton parlé Deuxième Partie, 1970, p. 429.)\nPa voe tavet trouz o zreid war vein al liorzh, Loeiza, hep tennañ he chal, a azezas e-kichen ar prenestr. — (Roparz Hemon, Ho kervel a rin en noz ha marvailhoù all, Al Liamm, 1970, p. 16.)\nSevel a ra da vont d'ar prenestr. — (Youenn Drezen, Sizhun ar Breur Arturo, Al Liamm, 1971, p. 13.)\nHa, kerkent, e voe stanket kement prenestr ha kement dor a oa en tour, ... — (Langleiz, Romant ar Roue Arzhur/levrenn I : Marzhin, Al Liamm, 1975, p. 20.)\nA-dreñv ar stal e oa ur penn da renkañ an traoù, prenestr ebet warnañ, a-hed e vogerioù estajerennoù a bep seurt, ... — (Pêr Denez, Glas evel daoulagad c'hlas na oant ket ma re, Al Liamm, 1979, p. 23.)\nDigoriñ a ran ar prenestr, dre ma n'eo ket bet kempennet ar sklasennoù anezhañ abaoe pell 'zo, ha dre ma n'eus mann ebet ganin evit ober se. — (Yann Gerven, Brestiz o vreskenn, Al Liamm, 1986, p. 9.)\nKas a reas Sezni Gwegen da gichen ar prenestr a skoe war ar pleg-mor. — (Goulc'han Kervella, Brezel ar Rigadell, Al Liamm, 1994, p. 40.)\nKavout a rejont un daol e-kichen ur prenestr e-lec'h m'en em staljont. — (Youenn Kervalan, Dremmoù Arrasate, Embannadurioù Al Lanv, 2009, p. 21.)\nbezañ er prenestr\nNe welet-c'hwi ket ar briñsez en prenestr he c'hambr o kribat he blev melen-aour gant ur grib aour ? — (Fañch an Uhel, Kontadennoù ar Bobl/1, Al Liamm, 1984, p. 57.)\nEn he fenestr edo, ha, pa welas ar pesketaer bihan o vont en ti, e tiskennas da welet da betra 'oa deuet. — (G. MILIN, Gwechall-goz e oa..., Kemper, 1924, p. 42.)\nHag e vez aze er prenestr, alese e wel ar marvaillou. — (Jules Gros, Le trésor du breton parlé Première Partie, 1966, p. 84.)\nE prenest pe brenest e vez hag e wel ar marvaillou. — (Jules Gros, Le trésor du breton parlé Deuxième Partie, 1970, p. 429.)\ngalleg : fenêtre (fr)\nportugaleg : janela (pt)\nAdtapet diwar « https://br.wiktionary.org/w/index.php?title=prenestr&oldid=263941 »\nKemmoù diwezhañ degaset d'ar bajenn-mañ d'an 22 Meu 2018, da 14:28.


Ar Barrad Mae - Ti Douar Alre\n1 Mae 2017\nMaeiñ e di, stagiñ doc'htañ ur barrad fav pe spern gwenn d'enderv-noz deiz diwezhañ miz Imbril : merchiñ an hent d'an nevez-hañv é kemer e vrud... Perak pas reiñ en-dro d'an akustumañs-se al lec'h a oa geti n'eus ket c'hoazh pell'zo genomp dre ar vro ?... Ned eo ket kollet tamm ebet àr zouar Alre ! Ma ne vez ket mui lakaet ar barrad Mae get an holl, er gweler neoazh atav stankik a-walc'h. Ar pezh a vank evit ma talc'ho an akustumañs a zo an treuzkas d'ar rummadoù yaouank, displeg ha diskouez ar mod d'an dud nevez daet er vro. Setu aze ar pezh a zo bet soñjet get Ti Douar Alre komañs gober ar blez-mañ ! … Goulenn a reomp enta ma vo roet doare deomp a rac'h an traoù a vo bet graet pe klasket gober dre ar vro ; kement-se a servijo evit ar blez da zonet.


Setu un toullad frazennoù talvoudus evit souetiñ gouelioù dibenn-blez bourrapl d'ar re a zo kar deoc'h ha d'ho kensorted. ...\nE 2012 he doa Rannvro Breizh roet lañs d'ar c'hentañ Sizhunvezh ar brezhoneg. Un degouezh savet evit lakaat àr-wel ar brezhoneg hag ar gallaoueg ha kizidikaat ar brasañ niver a dud. Bep blez emañ bet kinniget a-c'houde met e 2017 eo daet Sizhunvezh ar brezhoneg da vout Miziad ar brezhoneg.\nE miz Meurzh paseet eh eus bet kinniget ur miziad abadennoù é tenniñ d'ar brezhoneg àr Zouar Alre enta. A bep seurt a zo bet, traoù evit ar re vras, traoù ar re vihan : sinema, arvest, predegennoù, stalioù-labour, abadennoù tañva d'ar yezh, troiad-bale, filajoù, pred-kanet ha c'hoazh !\nEvit bout un tañvad ag an abadennoù tremenet e c'hellit teurel ur sell àr an teuliad-kelaouiñ peotramant àr ar programm da bellgargiñ.\nGellet a rit ivez selaou doc'h enrolladenn ar levrig "Brezhoneg e stal ar boser !" bet skignet e-barzh razh stalioù-boserion Bro An Alre.\nSetu un tamm ag an abadenn margodennoù e brezhoneg Luduennig kinniget e Pleuwigner d'ar sul 12 a viz Meurzh get Strollad Kallag.


Pajenn:Crocq - Marvailhou Kerne, 1910.djvu/78 - Wikimammenn\nPajenn:Crocq - Marvailhou Kerne, 1910.djvu/78\nFilhor Pôlig a Gerzatan\nBloaz a vije a-benn dilost miz Genver abaoue ma oa dimezet Per ar Paour gant Soaz an Dienez ; ya, a-benn pemzek de e vije bloaz abaoe ma oant deut da jomm en eun pen-ti, sko e kichen Maner ar C’hagn, e-lec’h ma veve aotrou an Didruez. Madik awalc’h ez ea an traou en dro gant an daou yaouank, abaoue o eured, Per o tevezia tost ken alïes ha bemdez, er c’heariou a ziwardro ; ha Soaz, diouz he zu, oc’h ober war-dro an tiegez, hag a-hend-all o c’hounit eur gwennegig bennak ; rak eun tammig edo kemenerez, ha, pa c’helle kaout labour gwriat, e laboure.\nSiouaz ! da zerc’hent an Nedelek, ar gurun a strakas azioc’h o fennou. Pengwennig, ar vioc’h hag o doa gellet prena gant o espern, dre galz a boan avat, Pengwennig a zigouezas d’ezi mont dre laer da beuri e foenneg Maner ar C’hagn ; an Didruez he gwelas, ha pim ! e tennas warni… Tristidigez ! Petra d’ober er pen-ti breman epad ar goanv kalet, hep berad leaz, na begad amann ? Dioueret, a dra sur ! Mes, mar deo eas lavaret ar ger, gouzanv an dra a zo tennoc’h. Hag ouspen ze, nec’h o doa a-hend-all, rak hep dale, eus an eil devez d’egile, e-lec’h daou e vijent tri o chomm er pen-ti…\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/78&oldid=113140 »\nKemmoù diwezhañ degaset d'ar bajenn-mañ d'an 30 Kzu 2017, da 20:03.


António Agostinho Neto (17 a viz Gwengolo 1922 - 10 a viz Gwengolo 1979) a oa ur politikour ha prezidant kentañ Angola.\nAgostinho Neto, ganet e Bengo (Angola), a oa mab d'ur pastor metodour. Kas a reas e studioù e Luanda a-raok mont da studiañ ar vezegiezh da Bortugal (e Coimbra hag e Lisbon). Harzet e voe e 1951 gant polis Salazar en abeg d'e oberoù politikel evit dizalc'hiezh Angola. Dieubet e voe e 1958 ha distreiñ da Angola e 1959. Dont a reas da vezañ prezidant an MPLA (Movimento Popular de Libertação de Angola - Luskad Poblek evit Dieubidigezh Angola).\nEn Angola e voe harzet adarre gant ar Bortugiz e 1960. Tennet e voe gant ar soudarded ouzh tud a vanifeste evit e dieubidigezh ha lazhet un 30 den bennak. Agostinho Neto a voe kaset daou vloaz d'an toull-bac'h d'ar C'hab Glas ha goude-se da Lisbon. Dont a reas a-benn da dec'hel kuit da Varoko ha da Zair war-lerc'h.\nKlask a reas skoazell a-enep Portugal digant ar Stadoù-Unanet. Ar gouarnamant stadunanat a nac'has sikour anezhañ ha kavout a rejont gwelloc'h reiñ dorn da Holden Roberto ha d'e strollad, an FNLA (Frente Nacional de Libertação de Angola).\nD'an 11 a viz Du 1975 e voe embannet dizalc'hiezh Angola ha Neto en em lakaas e penn ar Stad nevez. Krouiñ a reas liammoù gant URSS ha Stadoù komunour all, Kuba dreist-holl, hag a sikouras anezhañ hag e strollad, an MPLA, a-enep an FNLA hag an UNITA e-pad ar brezel diabarzh a renas er vro er bloavezhioù da heul.\nNeto a varvas e 1979 e Moskou ma oa bet kaset da vezañ ospitalizet en abeg d'ur c'hrign-bev. José Eduardo dos Santos a voe prezidant d'e heul.\nAntónio Agostinho Neto | José Eduardo dos Santos\nAdtapet diwar « https://br.wikipedia.org/w/index.php?title=Agostinho_Neto&oldid=1999492 »


Levenez Henri Michel hag e skipailh o c'hounnit kib Bro Frañs e 1979 © Maxppp - PHOTOPQR/OUEST FRANCE\nKomzet e oa bet ganeomp diwar-benn aferioù justis Vincent Bolloré, diwar-benn beaj Emmanuel Macron er Stadoù-Unanet. Roet hon oa ar gomz ivez da suporterien kleub Naoned, glac'haret gant marv Henri Michel. Bet e oamp bet ivez da brientiñ ar Redadeg e Bro Leon.\nGoulennatat a ra ar justis Vincent Bolloré\nGalvet eo bet paotr e viliardoù gant ar justis evit un afer "goubrenerezh a wazerien bublik estren". Da lavaret eo ez eus diskred war ar Breizhad war ar mod n'eus bet da vezañ anvet a mestr daou borzh listri-karg en Afrika e 2010. Displegadennoù Katell Uguen.\nStadoù-Unanet : ar wech kentañ eo da z/Donald Trump degemer Emmanuel Macron\nDilun eo en em gavet ar prezidant Macron er Stadoù Unanet. War an ton bras en eus an amerikan degemeret ar prezidant gall, o weladenniñ lec'hioù istorel. An amerikaned, inti, a zo souezet o wel pegen a drouz a zo en-dro da weladenn Macron, pa ouezer n'en eus Trump degemeret penn bras ebet evit ur weladenn Stad dibaoe m'eo bet dilennet, pemzek miz 'zo. "Drol eo" eme ivez Marie-Reine Jezequel, ur vreizhadez o chom e New-York.\nAet eo da anaon Henri Michel\nMarvet eo Henri Michel, oajet e oa a 70 vloaz. Unan deus c'hoarierien brudetañ ar skipailh e chom evit ar suporterien. C'hoariet en oa e Naoned deus ar bloavezhioù tri-ugent betek penn kentañ ar pevar-ugent. An holl a zalc'ho soñj dioutañ e Naoned. Sav-poent Pierre-Emmanuel Marais ha Fañch Oger, suporterien Naoned.\nPoent livañ ar panelloù hag an t-shirtoù evit ar Redadeg\nRoet zo emgav d'an dud dimerc'her e Brest evit fardañ ar panelloù ha livañ an t-shirtoù. 300 anezho a zo, par d'an dri c'hant kilometr a raio an hentad, hag a gaso degouezh ar Redadeg e Plougerne d'an 12 a viz Mae. "Labour 'zo da gas da-benn" eme Mael Thepot, met "un aergelc'h blijus a zo" a embann an hini 'zo penn ar Redadeg e Bro Leon.


Ar chapelioù hag ar fetanioù\nAccueil>Ar chapelioù hag ar fetanioù\nChapel Sant Klomer – XV kantved\nGlouestret eo ar chapel d’ur sant bras a Iwerzhon, en deus krouet e-leizh a vanatioù ha savet ur reolenn evit ar venec’h er bed keltiek. N’eus digor ebet er c’hreiznoz nag er reter, keijet eo ar vein er mañsonadur, ha diaes eo kompren an arouezioù engravet, div groez er c’hornôg, pennlizherennoù doc’h ar pignon a-dreñv ar c’heur hag ur rozenn mui ur groez doc’h maen-bolz dor ar c’hreisteiz. Er chapel e kaver ur stern-aoter, delwennoù ag an XVIIIvet kantved, ur bank magoer get ur maen benniget a 1453, ha sur a-walc’h e veze lidet ofisoù amañ gwezharall get ur gumuniezhig menec’h.\nChapel an Drinded er Voustoer – Dibenn ar XVvet kantved (Ar Voustoer)\nDoc’h ma lâr ar vojenn, ar Voustoer, glouestret d’an Drinded, e oa kentañ ti-pediñ sant Winier. Er savadur, gotek flammek e stil, ec’h eus ur sablezenn a laka da soñjal emañ bet savet e penn kentañ ar XVIvet kantved. Ardamezioù re ar Girizeg, « en erminigoù e gab gwriet en argant, karget get div gregilhenn en gul », evel ma lârer en enskrivadur, zo engravet doc’h dor ar gornôg, anezhi ur wareg lakaet àr bileroù moan. Àr-dro 1600 e oa bet ouzhpennet pevar zreuziad d’an tri a oa dija, hag ar c’heur a oa bet adsavet diwezhatoc’h.\nFetan ha forn – Chapel an Drinded\nE-tal ar chapel e kaver ur fetan hag ur forn, evel ma vez kavet alies er c’hornad. Testoni douget d’ar feson ma yae en-dro buhez ur gumuniezh gwezharall.\nChapel Itron-Varia Vizerikord – XVIvet kantved (mein greunit)\nSavet eo bet ar chapel en ur stil hanter-hent etre ar c’hiz c’hotek flammek hag arz an azginivelezh. Ar savadur en em astenn àr-hed un ugent metr bennak ; harpet eo àr pileroù, unan e pep korn ; ha daou bignon zo kinklet get kern a builhentez hag unan anezhe zo toket get ur c’hloc’hdiig brav.\nDoc’h tal ar jube, savet e 1623, e weler an daouzek abostol kizellet er c’hoad.\nAr stern-aoter, ennañ meur a banell livet hag alaouret, zo ur pezh unvan ha kempouez, klasel e stummoù met puilh e ginkladur barok. Ar stern-aoter zo kaoz mad eo bet stanket ar fenestr greiz.\nChapel Sant Meriadeg – XVIvet kantved\nAr chapel a oa edan dalc’h Porzh-Menec’h Lanvaoz, savet en XIvet kantved, ha d’eno e yaed e perc’hinded, adal ar XVIvet kantved, d’an tri sadorn kentañ ag ar C’horaiz.\nAr blezad 1549 zo engravet àr ur sablezenn, get anv Bertrand Broel, abad Lanvaoz, an hini a roas, sur a-walc’h, lañs d’al labourioù kempenn. Labourioù arall a oa bet graet er XVIIvet kantved, evit sevel ur sekretiri hag adsevel ul lodenn a dal ar c’hornôg.\nChapel Santez Brec’hed – XVIvet & XVIIvet kantved (mein greunit, Kerizan)\nAr chapel, savet etre ar XVIvet hag an XIXvet kantved – e 1834 pe 1884 emañ bet graet an tourig – zo glouestret da santez Brec’hed a Iwerzhon, abadez Cill Dara..\nChapel Sant Wion – Àr-dro 1600\nEr chapelig-mañ, zo bet dilezet bremañ, e veze benniget ar roñseed da zeiz ar pardon e miz Gwenholon. A-dreist an talbenn tric’hornek ec’h eus ur grusifi, edan un doubled (ur baled) lec’h ma kaver skeudennet an heol hag al loar.\nA-barzh ar chapel ec’h eus un delwenn a S. Wion, e giz ur manac’h beneadad hag ur stern-aoter e tri fastell ha taolennoù livet, sternet get pileroù korintat ag an XVIIIvet kantved.\nChapel Kouvant ar Grañj, gouestlet da Itron-Varia Fatima – 1895\nEr blezadoù tri-ugent hepken, pa oa bet prenet ar c’houvant get breuderiezh kenlabourerion parrez ar C’hrist-Roue, e oa bet glouestret ar chapel da Itron-Varia Fatima.\nUr bankour pinvidik, an aotrou Guilloteaux, eo en doa lakaet sevel chapel Itron-Varia ar Pin, e 1889, abalamour d’e verc’h Marcelle a oa marvet get ar glac’har goude ma oa kollet he galant, un ofisour a vor.\nLodek eo ar savadur-mañ, nevez-roman e stil, en ti bet savet e 1889 da reiñ bod da emzivaded ar vartoloded beuzet er mor.\nIliz Sant Bieuzhi – XVI kantved\nSavet eo bet ar chapel el lec’h ma rae sant Bieuzhi un diskuizh, doc’h ma lârer atav er vojenn, pa yae da welet e vignon sant Weltaz. Àr dal ar c’hreisteiz, ag ar blezad 1593, ec’h eus div zor ha teir fenestr. E 1838 e oa bet lakaet un nor-dal, get ur tourig karrez pikernek e veg, àr dal ar c’hornôg ha daet e oa ar chapel da vout stag doc’h an iliz-parrez. Diabarzh ar savadur zo kinklet e feson ar XVIIvet kantved, ha doc’h div banell goad kizellet e weler ar sant patrom hag ar Werc’hez get he mabig.\nChapel Sant Wal – XVII kantved\nGlouestret eo ar chapel da sant Wal (Goal) , ur sant bet ganet e Breizh er VIIvet kantved. Hirgarrezek eo he stumm ha div zor zo àrni, er c’hornôg hag er c’hreisteiz, ag an Azginivelezh, a benn kentañ ar XVIIvet kantved moarvat. Get ur fenestr hepken, àr dal ar c’hreisteiz, eo sklêrijennet ar c’heur. Brasaet ha treuzfurmet e oa bet en XVIIIvet kantved.\nEr stern-aoter ag ar XVIIvet kantved e kaver un delwenn a sant Bruno, e maen, hag unan arall a sant Meriadeg, eskob, e koad.\nChapelle Saint Fiacre à Trélecan – XV siècle\nAg ar chapel, savet marse kent ar XVvet/ kantved, ne chom nemet ar c’heur ha diaz kazel ar c’hreisteiz get o fenestri. Diaes eo gouiet hag ar blezad 1453 a denn d’ar gazel ouzhpennet er c’hreisteiz pe d’ar chapel adsavet en he fezh. Stil ar fenestri a ziskouez kentoc’h dibenn ar XIVvet kantved. Dibar eo ar volz doubl zo etre ar c’heur hag an nev.\nTaolit evezh doc’h bank magoer chapel ar c’hreisteiz ha doc’h ar piñsin dour benniget ag ar XVvet kantved hag ar gredañs.\nChapel Sant Wenael – XIXvet kantved\nE 1888 e oa kouezhet ar chapel-mañ en he foull. Ur peizant a veiteri ar Park a werzhas unan ag e dachennoù evit adsevel ar chapel el lec’h m’emañ bremañ. Diginkl ha yen eo ar savadur. Er reter emañ ar sekretiri, doc’h un nev c’hwec’h lodenn, sklerijennet get fenestri àr hantergelc’h.\nSant Wenael a beder eno da bellaat an darvoudoù fall..\nChapel ar Werc’hez – XVvet kantved\nNe chom ag ar chapel gozh-mañ, savet e 1426 tost d’an iliz-parrez, nemet teir volz àr du an nev. Teir bolz arall é tont ag ar c’heur hag ar bann-kroaz hag elfennoù ag an teir fenestr c’hotek flammek zo adlakaet bremañ e chapel maner Rimezon. Ar chapel gozh zo kouezhet en he foull er blezadoù tri-ugent, abalamour d’an argant dioveret da zerc’hel ar c’hoadaj e sta.\nIliz-parrez Sant Winier – XVIvet kantved\nAn darn vrasañ ag ar savadur zo ag ar XVIvet kantved. An tour mod kozh hag ar c’hloc’hdi a oa bet savet e 1781 mes labourioù adkempenn a oa bet en XIXvet kantved. Evit ar c’hoadaj, da skouer, hag ar sekretiri a oa kouezhet ar gurun àrne e 1841. Er blezad goude e oa bet savet bannoù-kroaz a ra stumm ur groaz latin d’ar savadur.\nGlouestret eo an iliz-parrez da sant Winier (Gwigner) hag e relegoù a vez douget e prehesion. Get ar sant ec’h eus un ael é tougiñ ur skoed-ardamez get un erminig. Marse emañ skoed-ardamez un donezonour…\nAr ar gwerennoù-livet (1932-1933) e vez kontet darvoudoù a vuhez tud brudet ar barrez, evel Sant Wenael, an aotrou Keriolet pe Sant Winier.\nFetan Sant Winier (1526) : get ar sant e-unan e vehe bet lakaet ar fetan da strimpiñ ag an douar. Da zeiz pardon ar sant merzher e ranke an dud klañv get ar remm evet dour ar fetan ha tremen edan ar seizh relegouer. Ar savadur bihan krommvegek zo ur groaz vihan àrni ha tri foull dirakti. Get un enskrivadur, tost dilennapl hiniv, e c’heller gouiet emañ ar fetan ag ar XVIvet kantved.\nChapel Sant Adrian – XVvet kantved\n(Mein benerezh goloet get indu – Ospital) Savet e oa bet ar chapel get un urzh ospitalierion. E 1774 e oa bet adkempennet get an aotrou a Geronig evit reiñ bod eno da leanezed ar Furnez pa oa bet ur gwall bore er vro, ar vrec’h pechañs. Betek 1974 e oa bet kendalc’het al labour-se da wellaat d’an dud klañv, a-gevret get al labour kelenn da vugale ar gumun.


Journal de Renaud Camus, samedi 14 novembre 2020\ncréée le dimanche 15 novembre 2020, 12 h 29\nmodifiée le mardi 17 novembre 2020, 0 h 32Plieux, samedi 14 novembre 2020, onze heures du soir. Il était beaucoup question d’Aaron Copland sur France Musique, aujourd’hui. J’en garde le souvenir d’un homme ~~~~~~~~~, ~~~~~~~~ ~~~ ~~~~~~, ~~~~~~~~~~~ ~~~~~ ~~~~~~~~~~~~ ~~~~ ~~~ ~~~~~~~~ ~~~~~~~~ ~~~~~~~~~~, ~~~ ~~~~~~~~, malgré tout son ~~~~~~~. ~~’~~~~~~ ~~~~~~~~~~ ~~~~~~~~ ~~~~~ ~~. ~~~~~ ~~~~~ ~~~~, ~~~ ~~~~~~~~~ ~~~ ~~~~~~~~~~~~, ~~~ ~~~~~ ~~~ ~~~ ~~~~~~ ~~~~ ~~~~~~~. ~~~ ~~~ ~~~~~~~~ ~~~~~~~~~~ ~~~~~ ~~. ~~~ me rappelle un ~~~~~~~ ~~~ ~~~~~ ~~~~~ ~~~~, ~~~~ ~~~ ~~~~~~~~~~ ~~~ ~~~ ~~~~~ ~~~, ~~~ ~~~~ ~~’~~~~~~ ~~~~~~~ ~~’~~~~~~ ~~~~~~~~ ~~~ ~~~~~~ ~~~ ~~~~~~, ~~~ ~~~ ~~~~~ ~~~ déposa.\nJ’ai raconté dix fois ~~’~~~~~~~~~ ~~~ ~~~~~~~~ ~~~~~~~~ ~~~~ ~~~ ~~~~~, ~~~~ ~~~~~~ ~~~~~~ ~~~~~ ~~~~~~-~~~~~~, ~~~~~~~~~~ ~~~~ ~~~~~ ~~~~. ~~~~~~~~ ~~~~~~~~~ demande :\n« ~~~ ~~~~~ ~~~~~ ~~~~~~ ~~~~~ ~~~ ~~~~~~~ ~~~~~~~~ alors ? »\nEt le ~~~~~ ~~~~~ ~~ ~~’~~~~~ ~~~ répondre :\n« ~~~ ~~~~, ~~~~, ~~~~~~~~~, ~~~ ~~’~~~~~~ ~~~~ ~~~ ~~~ ~~~~~-~~~ ».\nL’ennui ~~~~ ~~~’~~ ~~~~~~~~ ~~~ ~~~ ~~~~~ ~~~~~ ~~~ ~~’~~~ ~~~~~~~~~ assisté à ce ~~~~ ~~~~~~~~, ~~~ ~~~~~ ~~~ ~~~~~~, ~~~~~-~~~~~, ~~~~~~ ~~~ ~~~~~~~~~ ~~~~~ ~~~~~ ~~~~ ; ~~~ ~~~~~ ~~’~~~ ~~~~~ ~~~~~~ ~~~~~~~~ ~~~~ ~~~~~~~~, ~~~ ~~~~~-~~~ ~~~~~ ~~~~~~ (~~~ ~~~ l’ai pas rencontré ~~~ ~~~~~~~~), ~~~ ~~~~~~ ~~’~~~~~~~~~~ ~~~ ~~~~~. ~~~ ~~~~~~~~ ~~~~~~~~~~ ~~~~~~~ ~~~~~ ~~~~~~~~~~~~~~ : ~~~~~ ~~’~~~~~~ ~~~ ~~~~~~~~~ ~~~~ ~~~~~~~~ ~~~~ ~~~~ ~~~~~~~~ ~~~~~~ ~~~ ~~~~~-~~~~~~~ ~~~ ~~~~~ (Saint-Saëns est mort ~~~ ~~~) ? ~~~ ~~~~~ ~~~~ ~~~~~~~ ~~~ ~~~ ~~~~~, ~~~~~ ~~~~~ ~~~~~~~ ~~ ~~~~ ~~~~~~~ ? ~~~ ~~~~ ~~~~~ ~~~~~~~~~ ~~~’~~ ~~~~~~ ~~~ ~~~~~~~~~~ ~~~~~~ ~~~~~~~~~ ~~’~~~~ ~~~~~ par entrer en ~~~~~, ~~~ ~~~~~~~-~~~ ~~~’~~ ~~~~~~ ~~~ ~~~~~~~. ~~~~~~~~~ ~~~ ~~~~~~ ~~~~~~~~~ ~~~~~~~ ~~’~~~~ ~~~ ~~’~~~~~~ ~~~~~~~.\nvoir l’entrée du samedi 14 novembre 2020 et son image dans Le Jour ni l’Heure


Istoer Kerlenn Sten Kidna\nGanet eo Kerlenn Sevenadurel An Alre e penn kentañ ar blezadoù 1970, d’an termen ma rae berzh en-dro « spered », sonerezh ha sevenadur Breizh. Job Jaffre, kazetennour e La Liberté du Morbihan, Guenél Herrieu, Octave Quigna, Jean Peron ha re arall a venne dezhe sevel ivez krog an danvez-se en Alre. A-benn e oa bet savet kentelioù brezhoneg evit an dud en o ment, kinniget prezegennoù (e galleg) àr danvez ar vro.\nUn daouzek vlez bennak goude he doa kollet ar gevredigezh un tamm lañs (kuitatet ar vro get lod tud, koshaet an holl) ha ne chome mui nemet ar skol-noz. E 1985 e voe adlañset, kempennet ar statudoù ; èl ma ne oa ket gwall werso e oa marv an ao. Quigna e oa bet staget e anv-pluenn doc’h anv kozh ar gevredigezh a zaas neuze da vout Kerlenn Sevenadurel Sten Kidna An Alre. E 2007, evit diskouez pegen pouezus e oa daet da vout lec’h an daremprediñ tud, an aoziñ abadennoù e brezhoneg, An Dasson hag an dastum komzoù e oa bet oc’hpennet « Komzomp Asampl » d’an anv.\nA-c’houde 1985 enta e labour ar Gerlenn àr an hevelep tachenn get an hevelep palioù bet kinniget e mellad 2 he lezenn diazez : « Derc’hel bev ha pinvidikaat ar glad sevenadurel brezhonek e bro An Alre ». Kreskaet he deus a galz a-fet niver an izili (etre 20 ha 30 ezel e 1985 ; 155 e 2012) èl a-fet an oberiantizoù kaset : ur skol-noz lieslive get tost 110 studiour, abadennoù a bep sort, ar gazetenn An Dasson, stajoù « ober e brezhoneg », darempredoù hag emglevioù get aozadurioù foran (kumunioù, an departamant, ar rannvro) get skolajoù ha kevredigezhioù arall dre ar c’hornad bro. Anavet eo evit bout ur skouer a-fet dalc’husted àr he zachenn labour er Mor-Bihan (Priz Dazont ar Brezhoneg 2007).\nPiv oa Octave Quigna ?\nGanet e Toulon lec’h ma oa e dad mekanisian en arme-vor. Bugaleaj bevet en Alre (eno e veze e vamm é chom d’al liesañ) ; studioù e skolaj Jules Simon e Gwened hag e Gwengamp goude. Mestr-skol (skolioù Stad) adalek 1936 ha bet éc’h ober skol e meur a lec’h er Mor-Bihan (Pleuwigner, Hoedig, Gwegon, Seglian, Bartelame…) ; anvet e skolaj ar Verjer en Alre e 1956 lec’h ma chom betek e leve.\nKlask a ra tostaat doc’h danvez sevenadurel Breizh kent ar brezel ; en em lakaat a ra da zeskiñ brezhoneg. Kentañ pennad e brezhoneg bet embannet e 1943 er gelaouenn Arvor ; siniñ a ra Sten Kidna (Sten = Sant-Sten, porzh An Alre ; Kidna = a-zoc’h Quindenac, stumm kozh an anv familh Quinia). Klask a ra sevel krog ar brezhoneg ha sevenadur Breizh adalek 1950 kenkoulz en e vicher (ezel ag Ar Falz) èl en diavaez : darempredoù get Loeiz Herrieu, perzh (get Jean Peron…) e krouidigezh Kevrenn An Alre e 1951, e krouidigezh Kerlenn Sevenadurel An Alre tro 1970 (eno e kas skol-noz ar brezhoneg get Yvonne Arzur). Savour ha renour En Had, ur gevelenn lennegel, etre 1951 ha 1956 ; barzhonegoù ha danevelloù embannet e meur a gevelenn (Al Liamm). Kenlabourer d’An Doere.\nEmsavour politikel (ezel ag an UDB adalek 1964), ha sindikel (SGEN-CFDT) ; gredus da zifenn gwirioù mab-den.\nLennit ar gazetenn An Dasson : niverenn ispisial 32-33


Pevarzegved sizunvez war ar bloaz (C) - Le Diocèse de Quimper et Léon\nAccueil - Pevarzegved sizunvez war ar bloaz (C)\nPevarzegved sizunvez war ar bloaz (C)\nEuz an 3 d’an 9 a viz Gouere 2022\nPevarzegved sul war ar bloaz (C)\n1 E touez e ziskibien, e tibabas Jezuz daouzeg ha tri-ugent all, hag e kasas anezo, daou-ha-daou, en e-raog, da vond e kement kêr ha kement leh m’e-noa e-unan da vond enno. 2 Lavared a reas dezo :\n— « Braz eo an eost, med micherourien a zo nebeud anezo. Pedit eta mestr an eost, ma kaso micherourien da ober an eost.\n— 3 « It en hent ; setu ma kasan ahanoh evel deñved e-touez bleizi. 4 Na gasit ganeoh na yalh, na sah, na sandalennou.\nArabad chom en hent da zaludi dén e-béd. 5 E kement ti ma ’z eot ennañ, lavarit da genta : Peoh d’an ti-mañ. 6 Ma ’z eus eno eun dén a beoh, e tiskenno ho peoh warnañ. Ma n’eus ket, e teuio deoh en-dro.\n7 « Chomit er memez ti. Debrit hag evit euz ar péz a vo roet deoh, rag gounid a ra ar micherour e voneiz. Arabad deoh mond euz eun ti d’egile.\n8 « E kement kêr ma ’z eot, hag ho-po enni digemer vad, debrit ar péz a vo kinniget deoh. 9 Roit ar pare d’ar re glañv a vo er gêr-ze, ha lavarit dezo : Deuet eo beteg ennoh Rouantèlèz Doue.\n10 « Med e kement kêr ma ’z eot, ha ne vo ket greet digemer deoh, it war ar plasennou, ha lavarit d’an dud : 11 « Ho poultrenn zokén, staget ouz on treid, a dennom kuit hag a laoskom ganeoh. Med intentit koulskoude : deuet eo tost ouzoh Rouantèlèz Doue ». 12 Lavared a ran deoh : D’an deiz diweza, ne vo ket barnet ken kriz Sodom hag ar gêr-ze.\n17 Laouen braz e teuas en-dro an daouzeg diskib ha tri-ugent, hag e lavarent :\n— « Aotrou, plega deom a ra an diaouled o-unan en da ano ».\n18 Lavared a reas Jezuz dezo :\n— « Gweled a reen Satan o koueza euz an neñv evel eur flamm-tan. 19 Roet am-eus deoh galloud da vale war an naered hag ar hruged, ha da drehi oll nerz an enebour, heb na hellfe noazoud deoh.\n20 « Koulskoude, n’eo ket abalamour ma sent ouzoh ar sperejou eo ho-peus da veza laouen, med abalamour m’eo skrivet hoh ano en Neñvou ».


Gwenanerien ar vro er Faoued a-raok o c'herzadeg-stourm betek Roazhon © Maxppp - DAVID ADEMAS\nDiffusion du mardi 5 juin 2018 Durée : 10min\nDiasur eo dazont an hent-houarn etre Montroulez ha Rosko goude an distrujoù bet graet gant ar glav-puilh disul. Emañ gwenanerien ar vro dirak ar prefeti rannvro, gortoz a reont divizoù sklaer evit saveteiñ gwenan ar vro. Chom a ra ivez plasoù er c'hampoù vakansoù e brezhoneg.\nEmañ ar wenanerien o kousket dirak prefeti Roazhon\nChom a reont da gousket dirak ar prefeti e Roazhon. Ha deuet int gant ruskennoù goulo evit diskouez e varv o amprevaned. Betek diriaou emañ gwenanerien ar vro staliet en ul liorzh e-tal ar prefeti. Ouzhpenn ugent mil ruskenn war an tri-ugent mil a zo er vro a vefe bet distrujet ar goañv."Dre faot al louzeier eo", eme ar wenanerien. José Nadan, gwenaner er Faoued, aozet gantañ ar valeadenn a-enep ar pestisidoù, a oa ganeomp war-eeun er c'heleier\nUr skoil nevez evit al linenn tren etre Montroulez ha Rosko\nAbaoe disul eo harzhet mone-donoù an trenioù etre Rosko ha Montroulez. Ar glav puilh hag ar pri n'eus gwallgaset ul lodenn deus an hent-houarn ha ne c'hell ket an trenioù paseal ken. Hir e vo al labourioù hag aon o deus dilennidi ar vro ne vefe ket postet arc'hant gant SNCF Réseau evit kempenn an hent-se. A-raok an distrujoù-se e oa anv dija deus ur c'houst a daou-ugent milion a euroioù evit kempenn tout an hent-houarn-se. "N'on ket sur e vefe ar youl gant ar rannvro ha gant an SNCF plantañ arc'hant evit kempenn an hent", eme Bernez Kloareg, a gustum kemer an tren alies etre Rosko ha Montroulez. An dra-se a zo un digarez evit nompas ober war dro al linenn."\nChom a ra plasoù evit ar c'hampoù vakañsoù\nUn hanter-kant bennak a c'hampoù-vakañsoù a vo aozet e-pad an hañv. Ouzhpenn pemp kant enskrivadur a zo bet kaset d'an Ubapar. Met chom a ra plasoù ha poent bras lakaat anvioù ar vugale ! Pennadoù-komz gant Maelle Ausias, gopradez en Ubapar ha Manon deus Emglev Bro an Oriant.\nLenn ar pennad klok | Plasoù a chom evit ar c'hampoù vakañsoù


Vauriella goodfellowi - Wikipedia\ntreset gant Goodchild (1906).\nGenad : Vauriella\nVauriella goodfellowi a zo ur spesad golvaneged eus kerentiad ar Muscicapidae.\nAnvet e voe Rhinomyias goodfellowi da gentañ-penn (e 1905) gant an evnoniour skosat William Robert Ogilvie-Grant (1863-1924) : dougen a ra anv an dastumer hag evnoniour breizhveuriat Walter Goodfellow (1866-1953).\nEmañ brosezat ar spesad e koadegi menez Apo (Mindanao, er greisteiz da Filipinez).\nLakaet e voe er genad Vauriella pa voe lamet hini Rhinomyias.\nRhinomyias goodfellowi war al lec'hienn BirdLife International.\nRhinomyias goodfellowi war al lec'hienn IUCN.\n↑ Vauriella goodfellowi war al lec'hienn Avibase.\n↑ George Sangster, Per Alström, Emma Forsmarkd & Urban Olsson, Multi-locus phylogenetic analysis of Old World chats and flycatchers revealsextensive paraphyly at family, subfamily and genus level (Aves: Muscicapidae), Molecular Phylogenetics an Evolution 57 (2010) 380-392.\nAdtapet diwar « https://br.wikipedia.org/w/index.php?title=Vauriella_goodfellowi&oldid=1686082 »\nKemmoù diwezhañ degaset d'ar bajenn-mañ d'an 28 Gen 2016, da 16:33.


Buhez ar Zent. pages 32, 33. Encyclopédie Marikavel.\nGwerc'hez, Patronez Bruxell (652-710)\nAr zantez-man a ziskenne eus unan eus tiegeziou brudetan ar Brabant. He zad, he mamm, he breur, eur c'hoar d'ezi hag he maeronez a zo etouez rar zent. Genel e reas en Ham, hag abred e oe kaset d'ar skol da gouent Nivel, elec'h ma oa he maeronez, santez Jertrud.\nEno e oe grêt ganti eur verc'h desket kaer ha savet mat. Daouzek vla he devoa pa varvas he maeronez, ha neuze e tizroas d'ar gêr, elec'h ma reas plijadur he zud, souezet o welet pegen gwellaet e oa he stumm en ken berr amzer.\nC'hoant he devoa d'en em rei holl da Zoue, ha, gant grad vat he c'herent, en em dennas en Morseel. Eno e rannas he bue etre ar beden hag ar binijen. Hle feniti a deuas da vezan, hepdale, ti an holl dud ezommek. Kement hini a oa gwasket gant eur boan bennak, a gorf pe a spered, a zirede da gaout Gudula, gant ar fizianz vat da vezan selaouet.\nMes e keit ha ma re vad d'an dud reuzeudik a deue d' he c'hât, e oa hec'h-unan trubuilhet, en eun doare iskis gant an drouk-spered. Awechou e roë d'ezi da gredi n'hallje ket derc'hel d'ober ar pinijennou a rê; awechou-all, e klaske lakat he c'halon da vezan gonezet gant karanteziou an douar; mes dre he fedennou birvidik, he finijennou kalet hag he nerz-kalon souezus, e teuas a benn da drec'h hec'h enebour.\nEvit he digoll eus ar boan he devoa kemeret da stourm ouz an drouk-spered, Doue a roas d'ezi ar c'halloud d'ober miraklou. Ar vrud aneze a lakas c'hoaz kalz muioc'h a dud da zont da c'houlenn he skoazel. Mervel a reas en karante Jezuz-Krist, an 8 a viz genver 710. Eur mor a dud a deuas d'hec'h interamant; ar beorien ne ouient ket penos ober kanvou awalc'h d'o madoberourez. He c'horf a oe beziet en Ham. Eur pennad goude-ze, he relegou a oe kaset da Vorseel ha laket er peniti he devoa trernenet ennan keit eus hec'h amzer.\nEr bla 996, e oent douget da Vruxell, da iliz Sant-Jery da gentan, ha divezatoc'h, da hini Sant-Mikêl, he deus abaoue kemeret he hano. Bruxell he deus he dibabet da batronez.\nAn tadou hag ar mammou o deus daou dra d'ober en kenver o bugale : o deski hag o zevel. Deski ar vugale a zo mat :\nEget dastum madou d'ezan.\nAn deskadurez a zo eun tensor ken kaer ! Red eo deski ar vugale abalamour d'eze da vezan barrek da'n em denni er vue. Gant nebeut à zanve hag eleiz a zeskadurez, e c'haller en em dibab. Tud zo o deus eleiz a zanve ha n'int mat da netra, abalamour m'o deus re nebeut a zeskadurez. Red eo deski ar vugale : ober d'eze mont d'ar skol ha chom er skol; mes red eo, dreist-oll, o zevel ervat.\nN'heller ket ober eus an holl vugale bugale desket; mes eus an holl vugale, pa garer poanial abred ha hep paouez, e c'heller ober bugale savet mat. Eur c'hrouadur desket kaer ha savet mat a zigollo en berr amzer, e dud eus ar boan, eus ar preder hag eus ar gwenneien o devo dispignet gantan.\nEur c'hrouadur dizesk ha savet mat a c'hell ober o evurusted.\nTadou ha mammou, n'espernet netra evit zevel mat ho pugale; kenteliet aneze, kastizet aneze, roët d'eze skouer vat.\nPellaet aneze diouz ar skoliou disoue.\nLaket aneze er sholiou kristen.\nDiouz m'o grefet, o c'havfet !


Drouized Barzhed Ovizien ha Diskibien - Gorsedd de Bretagne\nDirak an heol lagad an deiz Dirak lavar ar wirionez Dirak Anaon hon tadoù kozh Betek ar penn pellañ da zouar Keltia O deus gouestlet hon tadoù deomp Gant ar mor tro-dro dezhañ Keit ma kouezho ar glav ouzh e welc'hiñ Ha ma c'hwezho an avel ouzh e sec'hiñ E TOUAN Ma tougin bri d'ar vreudeuriezh D'hon Drouiz-Meur ha da Poellgor Ma vezo a hed ma buhez ar brezhoneg Yezh ma c'halon, yezh ma spered Ma vin leal ouzh ma bro Breizh Din da garet ma c'henvoiz d'ho skoazellañ gant ma holl nerzh Ha da zegas d'ar vro kened klod ha keltiegezh.\nE gwer eo gwisket an Ovizien, tost-tre deus an natur int, en o spered, o c'halon. An ovizion a zo ur spered klaskerien ganto. Soñjadurioù kizidik 'neunt ouzh an natur en un doare dre-vras. Ar gizidigezh-se a vez en c'harg e lidoù ar C'hoursez, anavezet e oa an Ovizien a-gozh evit bezañ gouest da lenn an amzer-da-zont. Touiñ a reont ivez da zifenn ar sevenadur hag an hengoun.\nBarzhed a zo gwisket e glas, arzourien int. Ar varzhed a zo e-karg d'ober o seizh gwellañ evit difenn ar sevenadur, istor Breizh, gant ur spered tost deus an natur, dieub, digor ha barzhoniel. Bezañ barzh er bloavezhioù daou vil na signifi ket bezañ "peget" er soñjoù pe e buhez mod hon tadoù-kozh. Met kenderc'hel gant ur preder hag ur spered a 'neus tremenet kantvloazhioù dre hengoun ha bevet splann ganeomp.\nAn Drouized a zo e karg eus al lidoù hag ar c'helennadurezh, ret eo dezho skoazellañ diskibien ar C'hoursez en o c'herzhed, dre al labour a vez labouret digant an izili ober . E gwenn eo gwisket an drouized. Touiñ a ra an drouiz da vare e zegemer difenn ha kas warok sevenadur e vro.


Buhez ar Sent/1837/Marcellin - Wikimammenn\nBuhez ar Sent/1837/Marcellin\n◄ Marc, avieler Marcellin Zita ►\nAr c’huec’hvet-var-nuguent a viz Ebreul.\nSANT MARCELLIN, PAB HA MERZER.\nSant Marcellin, eus a behini ar vuez a so bet atau un instruction gaêr hac ur sujet bras a fizianç evit ar bec’herien, a oa guinidic eus a Rom.\nGoude beza labouret gant ur zêl ardant evit silvidiguez an eneou, ha rentet servichou bras d’an Ilis, e oue choaset evit Pab er bloaz 296, hac e coumancamant e Garg en em acquitas eus e oll deveriou en ur fæçoun santel hac exemplus meurbet.\nVar-dro ar bloaz 303 an Ampalaer Diocletien o veza roet un urz nevez da bersecuti ar Gristenien, ar bersccution a voe quen horrubl ma oue countet bete pemzec mil Merzer en ur miz. Ar Pab ne oue quet espernet : arretet e voe, hac e rezeur dezàn souffr quement a ell inventi an arraich eus ur bobl fuloret. Ar Bayanet en stlejas da Dempl an Doueou faus, oc’h e c’houdrous da ober dezâ souffr ar c’hruela tourmant mar mancse da adori o Doueou. Marcellin, trec’het dre ar spount rac an tourmanchou a brepare dezâ, en devoa ar maler da offr ezenç d’an Idolou. Mar d’ê couezet ur Pab quer santel en ur pec’het quer bras, piou ne dle quet crena ha disfiziout eus e nerz ?\nMarcellin ne zaleas quet da gaout queuz ha glac’har eus e faut ; coumanç a reas da vouela, da hirvoudi, ha da glasq heb dale ar voyen da rapari ar goal exempl en devoa roet. Ober a reas evit quemen-se assambli ur c’honcil, e pehini en em bresantas gant un habit a benitant, en ur suplia gant cals a zaëlou an Tadou. eus ar C’honcil da obteni evintâ digant Doue ar pardoun eus e grim, ha da rei dezâ ur binigen herves e bec’het. An Isquibien, touichet dre ar stad humilius e pehini edo en em lequeet, a respontas dezâ : An Abostol Sant Pêr a gouesas ive en ur faut bras, hac a obtenas digant ar vadelez a Zoue ar pardoun eus e bec’het, dre e gontrition ha dre e zaëlou : esperout a dleit en devezo Doue evidoc’h ar memes truez hac ar memes misericord : nicun ac’hanomp na ell ho coundaoni, dre ma zoc’h ar Penn eus an Ilis, bezit hoc’h unan ho parner.\nAr Pab sautel ne zaleas quet goudese da vont da gaout an Ampalaer, da behini e lavaras : Avoui a ràn ez oun bet maleürus avoualc’h da zougea ho tourmanchou, hac em eus bet ar fragilite da offri ezenç d’an Drouc-speret ; mæs cetu me amâ prest da rapari va c’hrim, en ur scuilla va goad evit ar Feiz : seul-vuy e reot din souffr, seul-vuy e countantot en desir am eus da ober pinigen.\nAn tyrant o clevet quemense a guemeras, ur goler quer bras ma reas e zibenna var an heur. Evelse eo e raparas ar Pab hac ar Merzer santel-mâ e bec’het hac ar goal exempl en devoa roet.\nSant Marcellin, en ur souffr ar verzerinti, en deus raparet caër ar goall exempl en devoa roet. P’eur e roïm-ni quement a exemplou mad d’hon nessa evel ma hon eus roet dezàn a re fall ? Anes quemense hor c’honversion ne d’eo na parfet na guirion.\nEil Reflexion. Ar Pab bras-mâ en deus anzavet e bec’het dirag an oll dadou eus ur C’honcil. An nep en deus e galon touichet ha glac’haret da veza couezet er pec’het, n’en deus quet aoun d’en discleria ; e boan eo da veza e goumetet, ha non pas d’e goess.\nAdtapet diwar « https://br.wikisource.org/w/index.php?title=Buhez_ar_Sent/1837/Marcellin&oldid=62060 »\nKemmoù diwezhañ degaset d'ar bajenn-mañ d'an 13 Meu 2014, da 15:24.


diwezh - Wikeriadur\nDiwar diued en henvrezhoneg.\nMeneget er C'hatolikon (diuez).\nDa geñveriañ gant ar gerioù diwedd en kembraeg, dewedh en kerneveureg, diaidh en iwerzhoneg.\ndiwezh /ˈdiɥːe(s)/, /ˈdiwːe(s)/, hollek gourel\nNe spurmanted diwezh ebet d'ar « gwlizhaj » hogen klevout a raed trouz kammedoù Klaoda ha Yona, an amezeien, o tostaat war hent-karr. — (Jakez Konan, NOZ AR PELLGENT, Al Liamm niv. 65, Du-Kerzu 1957, p. 14.)\nEn doare-skrivañ etrerannyezhel e vez skrivet diwez.\na-benn an diwezh\nevit an diwezh\ngalleg : fin (fr) ; final (fr)\nkembraeg : diwedd (cy)\nkerneveureg : dewedh (kw)\nsaozneg : end (en) , close (en)\nAdtapet diwar « https://br.wiktionary.org/w/index.php?title=diwezh&oldid=256638 »\nKemmoù diwezhañ degaset d'ar bajenn-mañ d'an 12 Gen 2018, da 14:52.


Rakskrid Kan an douar * - Klerg - Anjela Duval\nRakskrid Kan an douar * – Klerg\nHogen arabat din ober gant ar ger barzh, pe varzhez, peogwir ne fell ket d’an hini he deus savet ar barzhonegoù a zo el levr-mañ e vefe graet « ur barzh » anezhi. Komzomp eta hepken eus barzhoniezh ha deomp da furchal, da welout ha kaout a raimp barzhezed un tu bennak…\nKlaskomp da gentañ e levr brudetañ ar bed : ar Bibl ! Ma ! Kouezhet va biz- meud em dorn : gant paotred ez eo bet skrivet an Testamant Kozh hag an Testa- mant Nevez. Ar Salmoù — anezho barzhonegoù — a zo diwar zorn paotred hepmuiken, gant ar Roue David en o fenn. Er Bibl a-bezh e kaver hepken teir barzhoneg savet gant merc’hed : gant Anna, mamm Samouel, gant Yuzid, intañ- vez Betulia, ha neuze gant ar Werc’hez Vari ; ha c’hoazh sur-mat emañ roud dorn paotred war ar barzhonegoù-mañ o- unan. Furchomp en Henamzer ! En Henamzer glasel hepken, rak a-hend-all, e vefe re hir hor furchadeg. E latineg ? Hini ebet. E gresianeg, unan dreist-holl, Sappho. An istorourien hag ar sosiologou- rien o deus, evel-just, ur respont da reiñ dimp, war ar poent-se : komz a raint hep mar ebet eus renk izel ar merc’hed er gevredigezh, ha piv ‘oar ? e skoint ganimp komzoù Sant Paol : « Taceant mulieres — Merc’hed ! serrit ho kenou ! »\nMet er Grennamzer, daoust hag-eñ e kavomp kement-se a verc’hed hag o deus staget o anv ouzh ar varzhoniezh ? Menegomp evelkent unan hag a blede gant danvez Breizh : Mari a Frañs. Rouez, ya, rouez-meurbet, e seblant bezañ ar merc’hed troet da skrivañ barzhoniezh.\nE Breizh, pa ne deo ket ur vro eus ar vrasañ, ne c’heller bezañ engortoz da welout merc’hed diouzh an druilh oc’h ober war-dro ar varzhoniezh. Kuit da gomz eus merc’hed hon amzer-ni, komzomp eus ar re a zo aet da Anaon, n’eus ket keit-se zo c’hoazh. Ar roll anezho a gaver en Istor Lennegezh Vrezhonek an Amzer-Vremañ, gant Abeozen, p. 51-54 : Anna-Mari Roparz, mamm Jaffrennou- Taldir, Marianna Abgrall, Konstanza ar Merrer, Loeiza Charran, Filomena Kadored (Koulmig Arvor). Ez-verr ha mattre e lavar Abeozen ar pezh a zo da lavarout diwar-benn pep hini eus ar merc’hed-se. Menegomp ouzhpenn, daoust ne deo ket gwall-bonner ar samm- barzhonegoù savet ganti, Gwenfrewi, skrivagnerez e rannyezh Gwened.\nDaoust ha ne vefe ket roet d’ar merc’hed donezon ar varzhoniezh gant kement a largentez ha ma vez roet d’ar baotred ? Pep hini a c’hell kaout e gredenn war ar poent-se, met va c’hredenn-me eo o devez ar merc’hed o lod ken frank hag hini ar baotred ha marteze frankoc’h. Rak gant danvez kizidikoc’h ez int graet. Met un islonk a zo etre « bevañ ar varzhoniezh » hag he « lakaat war ar paper ».\nArabat disoñjal kement-mañ : mar ne grou ket atav ar merc’hed a varzhoniezh ec’h ouzont petra eo ar varzhoniezh hag e viront anezhi evit ar re all. Sellit eta ouzh Marc’harid Fulup, unan ha na ouie ket skrivañ, ha lavarit din hag-eñ ne ouie ket petra e oa ar varzhoniezh, daoust na rae nemet kanañ traoù ha n’eo ket ganti eo e oant bet savet.\nPa oa bet gouelioù-bras, e Plûned, d’ar 16 a viz Gouere 1971, en enor da Varc’harid Fulup, e oa bet lakaet e-harz he delwenn nevez, war blasenn ar vourc’h, ur bokedig-brug. Bet degaset di eus perzh Anjela Duval. Testeni splann eus al liamm — liamm ar varzhoniezh — etre ar skrivagnerez eus Traoñ-an-Dour hag ar ganerez Gwerzioù ha Sonioù a Bluned.\nTechet e vefen eta da grediñ e sant donoc’h ar merc’hed barzhoniezh ar bed hag ar vuhez, met ne soñjont ket ne gredont ket lakaat dre skrid ar varzhoniezh-se ; pe ez eo re greñv da vezañ dis- pleget gant gerioù ? pe e kav dezho ne dalvez ket ar boan ?\nSetu perak ez eo ur misi evidomp gwelout o tonet er-maez ul levr barzhonegoù savet gant ur vaouez, ur vaouez hag a zo aet a-benn bremañ ar vrud anezhi kalz pelloc’h eget he C’houerc’had genidik hag he Zraoñ-an-Dour. Unan hag he deus gouezet reiñ ur vouezh d’he Douar, hi peizantez ganet, savet hag o vevañ e- kreiz ar maezioù.\n« Kan an Douar », setu an titl roet d’an dastumad barzhonegoù-mañ e-lec’h m’en em vesk e gwirionez kan an Dour gant kan an Douar, kan ar Bleunioù, ha kan ar C’hleier evit ober ur Simfonienn Veureel eilet gant trouz botoù-koad un devezhour kozh o vont d’e labour. Met ken frouezhus, ken strujus eo bet Douar Anjela ma’z eus bet ranket lezel tremen kant eus he barzhonegoù hep o enklozañ en teskad-mañ !\nAmañ e kavot Bed Anjela, Anjela hag he Bed. Buhez Anjela, Anjela hag he buhez. He c’halon, he loened, he c’hazeg, he chas, he loened-korn — evel itronezed oc’h ec’hoazañ war ar geot en ur c’hoari gant o divskouarn evel aveler —, ar plant, ar bleunioù gant ar roz-kamm o tiflukañ abred ouzh pantennoù ar stêr-Leger, ar gwez o c’houzañv poan dindan daolioù bouc’hal an divarrer, he farkeier : met he zud ivez, he zad, he mamm, he c’hoar, he mignoned, holl zegouezhioù he buhez ; he feiz ha neuze he yezh hag he Bro. He c’harantez. Met ivez an droug hag ar fulor a sav enni ouzh kement hini a venn distrujañ kened ar maezioù, ha diskar hor Broadelezh. Met perak komz eus ar pezh a zo el levr-mañ ? ne ran nemet difaganiñ an teskad-mañ gant va disklêriadurioù e yezh-plaen. Gwelloc’h lezel al lennerien da zizoleiñ o-unan, gant estlamm, Bed Anjela…\nMet en dro-mañ, emaon tre, evel ma vez lavaret, e-kichen ar blakenn ! Bed Anjela ! Daoust hag e c’heller komz eus Bed Anjela ? Evel pa vefe un disparti etre- zi hag he Bed ! Etre ar Bed e-lec’h m’emañ hi o vevañ hag hi hec’h-unan ? Nann ! n’emañ ket ar Bed-se diouzh un tu, hag Anjela diouzh un tu all o lenn ennañ evidomp e gevrinoù, pe mar kirit evel ur wenanenn o sunañ an dourenn anezhañ d’he zreiñ e mel evidomp ! Tamm ebet. Anjela hag he Bed ne reont nemet unan, o vevañ an hevelep buhez, evel ur c’horf bev hag Anjela an teod anezhañ. Eno emañ ar Varzhoniezh, ar gwir Varzhoniezh : an unaniezh don ha kevrinus etre ar barzh hag ar bed.\nDa c’hras Doue n’eo ket mui ar Varzhoniezh, e Breizh, ar pezh a oa n’eus ket pell c’hoazh : tostoc’h ouzh stumm gwerzaouañ ar C’hallaoued, er XVIIvet kantved, eget ouzh Barzhoniezh. Setu end-eeun ar pezh a ra gwander oberennoù, o ! bravik ha koantik ha plijus alies, ar merc’hed hon eus meneget uheloc’h : kalz nesoc’h o oberennoù d’ar gwer- zaouerezh eget d’ar Varzhoniezh. Met diouzh o amzer e oant ha ne c’heller ket tamall an dra-se dezho.\nAnjela a zo ivez diouzh hec’h amzer, ha setu perak e oar gant peseurt yezh ober : yezh he c’havell, yezh he bugaleaj, yezh he yaouankiz, yezh he labour, yezh he Bro-Dreger, ya, met ur yezh pinvidikaet, galloudekaet gant ar studi he deus graet warni dre zaremprediñ ar skrivagnerien a ouenn vat.\nN’eo ket aet Anjela d’en em luziañ e pez- hioù hir, na da skrivañ war un ton bras. N’he deus ket klasket sevel barzhonegoù kloz, diaes da veizañ ha da heuliañ. Chomet eo hi hec’h-unan, evel ma oa, evel m’emañ. Hag an neb a lenno al levr- mañ a advevo a-unan gant Anjela kement he deus lakaet e « skrin he gwerzennoù ».\nAr seurt barzhonegoù ne c’hellont ket koshaat rak ar gwir Varzhoniezh a zo ganti promesaoù ur yaouankiz peurbad.\n* Pennad bet embannet en Anjela Duval, Kan an Douar, Al Liamm, Brest, 1973


Benead Norcia - Wikipedia\nSant Benead Norcia, pe Nursia e latin, a oa ur beleg hag a savas reolennoù nevez d'ar vanac'hegezh kristen er Vvet kantved. Anvet eo ivez sant Benead gant ar gatoliked hag an Iliz reizhkredennek. N'anavezer ket mat e vuhez pe n'eus nemet Kendivizoù sant Gregor Bras evit he deskrivañ, un daou c'hant bloaz goude. Goude bezañ bet abad ul leandi kelligel e Subiaco e tiazezas ur seurt manac'herezh nevez e Monte Cassino e-lec'h ma lakaas sevel ur manati brudet. Sevel a reas Reolenn sant Benead a reas berzh bras en Europa a-bezh.\n2 An abad brudet\n3 Reolenn sant Benead evit kondu ar venec'h hag an abaded\n4 Berzh an abatioù beneadad\n5 Urzh ar beneadezed\n6 Sant Benead, patrom Europa\nDiwar skrid sant Gregor e c'heller divinout e c'hellfe bezañ bet ganet Benead war-dro 480 e Norcia en ur familh noblañsed a oa hec'h annez ordinal e Roma. Ur c'hoar c'hevell a oa dezhañ hervez sant Beda, santez Skolastika hec'h anv. Dilezel a reas e studioù war-dro e c'hwezek pe driwec'h bloaz pa sante ne oa ket ar studi un hent evit mont d'ar santelezh, un hent evit kouezhañ en islonk a grede-eñ kentoc'h. Gant ar garantez e nefe santet evit ur vaouez e vije bet strafuilhet ivez.\nWar-dro 519 e kejas gant ur manac'h, Romanus,hag e oe kendrec'het gantañ kemer un dilhad burell ha mont da benitiour en ur c'hev e-lec'h e reseve un tammig boued ur wech an amzer degaset gant e vlenier.\nPa voe strewet ar brud e oa ur burzhuder anezhañ e teuas menec'h Subiaco da broviñs Ombria, evit goulenn ma 'z afe da abad o manati. Siwazh e trenkas an traou etrezo ken e klaskas un nebeud leaned e lazhañ gant bara binimet.\nAbati Sacro Speco sant Benead e Subiaco\nAn abad brudetAozañ\nGoude bezañ dilezet e venec'h direizh e kreskas e vrud diouzh ar burzhudoù niverus a veze roet keloù eus outo. evel a reas e traoñienn Subiaco (traoñienn ar stêr Aniene) trizeg aabati gant daouzeg manarc'h hag un abad enno. Evit kaout un aozadur efedusoc'h ha bleniañ ar venerc'h war hent servij Doue e skrivas ur reolenn. (gwelit pelloc'h). Mervel a reas en abati Monte Cassino e proviñs Frosinone e Su Ombria. En XIIvet kantved e voe savet e Subiaco un abati bras dediet da eñvor sant Benead, hini ar Sacro Speco.\nReolenn sant Benead evit kondu ar venec'h hag an abadedAozañ\nPa oa en abati Monte Cassino e savas sant Benead ur reolenn ("Regula") e latin gant 73 mellad enni evit termeniñ buhez relijiel ha nan-relijiel ar venec'h ha meradur an abatioù. Kemeret en doa un harp war reolennoù sant Yann Gasian ha sant Vazil. Muioc'h eget an hanter a bled gant kondu ar venec'h evit mont da skol Doue hag petra ober e-keñver ar venec'h direizh, ur c'hard a zo evit reolennoù an azeuliñ, un degved evit aozadur an abati hag penaos dibab ar pennoù hag un degved all evit termeniñ kondu reizh an abad. Dre vras e veze rannet deizioù ha nozioù asambles etre teir rann : hini an azeuliñ hag ar bedenn, hini al labour evit ar manati hag hini ar c'housket. Dre ma lakae ur pouez bras a-walc'h war al labour, sant Benead a ginnige un hent evit ur mont en dro ingal ken e c'helle an abati tennañ frouezh eus e c'hlad, douaroù peurvuiañ hep ankounac'hat ar produioù a c'hellfe bezañ fardet diwar ijinerezh ar venec'h evito hag evit bezañ gwerzhet.\nBerzh an abatioù beneadadAozañ\nPa kinnige reolenn sant Benead ur c'hempouez etre ar gred hiniennel hag ar vuhez a-stroll koulz ar c'hempouez etre ar vuhez hervez ar relijion hag al labour. Plijout a reas ar reolenn da Hilberzh Iañ hag e reas-eñ an urzh da sevel abati Sant-Jerman-war-ar-prajoù e Pariz war-dro 540. Pelloc'h e oe savet an abatioù bras-mañ :\nAbati Salzbourg (Aostria) savet e 714\nAbati Prüm (Alamagn) savet e 721\nAbati Fulda (Alamagn) savet e 744\nAbati Sant-Gall (Swis), lakaet dindan reolenn sant Benead e 747 (diazezet e 612)\nAbati Brantôme (Bro-C'hall), savet war atiz Karl Veur e 769\nAbati Sant-Gwenole Landevenneg lakaet dindan reolenn sant Benead e 818\nAbati Vézelay (Bro-C'hall) savet e 861\nAbati Cluny savet war-dro 910\nAbati Kêrgent (Bro-Saoz), lakaet dindan reolenn sant Benead war-dro 960\nAbati Melk (Aostria) savet e 1089\nAbati Cîteaux (Bro-C'hall), savet e 1098\nAbati Clairvaux (Bro-C'hall), savet e 1115\nAbati nevez Menez Cassino (Italia), savet e 1408\nAbati Santez-Maria-an-Drugarez e Istanbul, e karter Galata, lakaet dindan reolenn sant Benead e 1427\nAbati Sant-Maur savet e 1621. Dre urzh ar Roue gall Loeiz XIV e vodas dindan e veli an abati-se an holl genvreuriezhoù beneadad e Bro-C'hall\nUrzh ar beneadezedAozañ\nSant Benead, patrom EuropaAozañ\nAnavezet eo sant Benead evel ur sant koulz gant an Iliz Katolik Roman hag an Ilz Reizhkredennour. Gwelet e vez gant lod ar gristenien evel patron Europa.\nAdtapet diwar « https://br.wikipedia.org/w/index.php?title=Benead_Norcia&oldid=1985490 »\nDernière modification le 9 Ebr 2022, à 15:06\nKemmoù diwezhañ degaset d'ar bajenn-mañ d'an 9 Ebr 2022, da 15:06.